Kadar vaksinasi tujuh negeri diberi perhatian
Oleh MOHD. HUSNI MOHD. NOOR

3 September 2021, 6:04 pm
PUTRAJAYA – Tujuh buah negeri iaitu Sabah, Kelantan, Kedah, Johor, Perak, Terengganu dan Pahang akan diberi perhatian khusus kerajaan bagi meningkatkan kadar vaksinasi Covid-19.
Menteri Sains, Teknologi dan Inovasi, Datuk Seri Dr. Adham Baba berkata, Pasukan Petugas Khas Imunisasi Covid-19 (CITF) mendapati tujuh negeri itu mempunyai kadar vaksinasi kurang daripada 55 peratus.
Beliau berkata, CITF juga akan bekerjasama dengan Angkatan Tentera Malaysia (ATM) bagi memastikan vaksin dapat disuntik kepada penduduk yang jauh di pedalaman.
“Untuk makluman, 17 organisasi telah diberikan kebenaran bagi melaksanakan Pusat Pemberian Vaksin (PPV) bergerak di bawah Program Imunisasi Covid-19 (PICK).
“Justeru, CITF menyeru agar negeri-negeri terus berhubung dengan organisasi ini yang berpengalaman menjalankan program PPV bergerak,” katanya menerusi kenyataan akhbar hari ini.
Katanya, inisiatif vaksinasi secara pandu lalu dan jumpa terus (walk-in) juga akan terus diperhebatkan dan diperluaskan lagi di negeri-negeri berkenaan.

Menurutnya, inisiatif suntikan vaksin Covid-19 secara walk-in di 11 buah negeri bermula hari ini iaitu di Sabah, Terengganu, Kelantan, Pahang, Perak, Perlis, Johor, Sarawak, Kedah, Pulau Pinang dan Melaka. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penghantar makanan halang tugas polis didenda RM2,000
Oleh NUZULSHAM SHAMSUDDIN

3 September 2021, 5:03 pm
PETALING JAYA – Gara-gara menghalang anggota polis menjalankan tugas, seorang penghantar makanan didenda RM2,000 oleh Mahkamah Majistret di sini hari ini.
Majistret Muhammad Iskandar Zainol menjatuhkan hukuman denda itu terhadap K. Harvinderjit Singh, 21, selepas tertuduh mengaku bersalah atas pertuduhan yang disabitkan.
Mahkamah turut memerintahkan tertuduh dipenjara dua bulan jika gagal membayar denda itu dan tertuduh membayar denda berkenaan.
Mengikut pertuduhan,  lelaki itu didakwa sengaja menghalang penjawat awam iaitu anggota polis, Koperal Mohd. Yasir Mohd. Yusof daripada menjalankan tugas.
Kesalahan dilakukan pukul 4 pagi pada 25 April lalu di Laluan Pusingan U, hadapan sebuah hotel di Puchong di sini.
Berikutan itu pendakwaan dikemukakan mengikut Seksyen 186 Kanun Keseksaan yang membawa hukuman penjara sehingga dua tahun atau denda sehingga RM10,000 atau kedua-duanya.

Terdahulu ketika prosiding, peguam, Datuk Suraj Singh yang mewakili tertuduh, merayu agar anak guamnya dikenakan hukuman ringan kerana insaf dengan perbuatan yang dilakukan.
“Tertuduh sahaja bekerja sebagai penghantar makanan, namun jika hukuman berat dikenakan, ia akan menjejaskan masa depannya kelak,” katanya.
Bagaimanapun, Timbalan Pendakwa Raya, Natasha Azmi mencadangkan tertuduh dikenakan hukuman setimpal sebagai pengajaran. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sindiket Ah Long Bangladesh tumpas
Oleh NUR HUDA MUSA

3 September 2021, 5:18 pm
PETALING JAYA – Jabatan Imigresen Malaysia (JIM) berjaya menumpaskan dalang satu sindiket pinjaman wang atau ceti haram yang dikenali sebagai ‘Ah Long Bangladesh’ dalam satu operasi khas semalam.
Ketua Pengarah Imigresen Malaysia, Datuk Khairul Dzaimee Daud berkata, operasi itu dijalankan oleh sepasukan pegawai imigresen dari Bahagian Perisikan dan Operasi Khas pada pukul 1 pagi semalam di sebuah premis kediaman Bukit Bintang, Kuala Lumpur.
“Semasa pemeriksaan dijalankan, penghuni premis enggan memberikan kerjasama  untuk membuka pintu sehingga memaksa pasukan operasi memecahkan pintu premis untuk melakukan pemeriksaan.
“Hasil pemeriksaan mendapati,  terdapat lima orang  warga asing berada di premis berkenaan dan hasil soal siasat awal terhadap penghuni rumah, mendapati suspek utama yang dikenali sebagai ‘Ah Long Bangladesh’ telah melarikan diri ketika pasukan serbuan sedang memecahkan pintu hadapan,” katanya dalam satu kenyataan di sini hari ini.
Katanya, suspek utama yang bertindak melompat ke koridor rumah bersebelahan dan  bersembunyi di kawasan tersebut ditemui lebih kurang  dua jam kemudian.
“Sebanyak sembilan keping pasport Bangladesh dan wang tunai sebanyak RM50,000 dipercayai hasil aktiviti pinjaman dan penghantaran wang tanpa lesen telah ditemui dalam operasi ini.

“Selain itu, turut ditemui sejumlah dokumen berkaitan sebuah syarikat dan beberapa kontrak penyewaan bangunan yang dipercayai digunakan sindiket untuk  menjalankan kegiatan ini,” katanya.
Menurut Khairul Dzaimee, sindiket itu dipercayai  menjalankan kegiatan memberi pinjaman wang dan kiriman wang tidak berlesen kepada warga asing di sekitar Kuala Lumpur.
“Seramai dua orang warga Bangladesh yang berusia 23 dan 41 tahun termasuk seorang yang merupakan dalang utama sindiket telah ditahan di bawah Seksyen 51(5) (b)Akta Imigresen 1959/63 selama 14 hari untuk siasatan lanjut.
“Kedua-dua suspek juga disiasat di bawah Akta Pasport 1950 (Akta 150) dan Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001(Akta 613),” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Aishah Azman rasa kelakar dituduh ‘buat hidung’
Oleh MOHAMMAD SHAHEMY AZMI

3 September 2021, 5:37 pm
PETALING JAYA – Pelakon Aishah Azman hanya mampu ketawa apabila dituduh netizen menjalani pembedahan kosmetik gara-gara memiliki bentuk hidung yang mancung.
Menerusi satu hantaran yang dimuat naik dalam Instagram miliknya, Aishah atau nama lengkapnya Nor Aishah Afika Azman Shah, 25, berkongsi tangkap layar komen seorang pengguna Instagram yang mempersoalkan tindakannya apabila dikatakan sering menayang bahagian hidungnya.
“Apa yang aku perasan dia asyik tunjuk batang hidung. Tidak tahu kenapa,” komen seorang netizen.
Aishah ketika dihubungi Kosmo! Online memberitahu, dia berasa kelakar dan tidak terasa hati dengan komen tersebut yang seolah-olah menuduhnya melakukan pembedahan pada bahagian hidung.
“Saya tidak ada apa-apa nak komen tentang isu tersebut. Saya cuba berasa kelakar kerana fikiran dia boleh sampai ke situ (menganggap dirinya menjalani pembedahan hidung).
“Tak tahu nak gelak ke nak sedih. Zaman fitnah, sampai muka saya yang kembang macam ubi kentang pun awak nak cakap saya buat muka,” ujarnya.

Bagaimanapun, pelakon yang pernah membintangi drama Pengantin 100 Hari itu mengakui dia sedikit pun tidak terasa hati, malah sedia memaafkan individu yang telah menuduhnya melakukan pembedahan kosmetik.
Pada masa sama, Aishah turut menasihatkan netizen supaya jangan meninggalkan komen yang tidak baik pada orang lain kerana menganggap perbuatan sebegitu adalah tidak wajar.
“Kalau tidak ada apa-apa perkara baik yang hendak diberitahu, lebih baik diam,” katanya.
Meninjau dalam ruangan komen, rata-rata pengikutnya dalam Instagram menasihati Aishah supaya mengabaikan komen-komen berunsur negatif selain memuji wajahnya adalah cantik secara semula jadi.
“Abaikan sahaja (komen negatif). Awak tetap cantik di mata saya,” kata seorang netizen.
“Biarkan sahaja. Yang penting saya suka awak,” kata seorang lagi pengguna Instagram. – K! ONLINE


Lelaki bawa syabu ditahan di SJR
Oleh NUR HUDA MUSA

3 September 2021, 5:07 pm
PETALING JAYA – Tindakan seorang lelaki membawa dadah dipercayai syabu terbongkar selepas ditahan polis di sekatan jalan raya (SJR) di Lebuh Raya Persekutuan awal pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, polis menahan lelaki warga tempatan berusia 39 tahun dalam keadaan mencurigakan ketika melalui SJR menaiki sebuah kereta Proton Saga menghala ke Shah Alam pada pukul 1.40 pagi.
“Hasil pemeriksaan dalam kenderaan suspek pihak polis berjaya menemui dadah disyaki syabu anggaran berat 12.80 gram di dalam bungkusan plastik berwarna kelabu di tempat duduk hadapan kereta suspek.
“Hasil semakan rekod lampau mendapati suspek mempunyai satu rekod jenayah lampau bersabit Seksyen 325 Kanun Keseksaan,” katanya dalam satu kenyataan di sini hari ini.
Katanya, ujian saringan awal air kencing mendapati suspek negatif dadah.
“Suspek telah ditahan reman selama tiga hari dan kes disiasat di bawah Seksyen 39(A) Akta Dadah Berbahaya 1952,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pembukaan Langkawi pulihkan sektor penerbangan
Oleh NUR SHARIEZA ISMAIL

3 September 2021, 6:22 pm
SEPANG – Keputusan kerajaan untuk memulakan gelembung perjalanan memberi petanda baik untuk pemulihan industri pelancongan dan penerbangan menerusi projek perintis Pulau Langkawi yang bermula 16 September ini.
Ketua Pegawai Eksekutif AirAsia Malaysia, Riad Asmat berkata, AirAsia kini sedang berusaha untuk menawarkan beberapa kempen menarik untuk memulihkan sektor pelancongan di Langkawi yang akan diumumkan tidak lama lagi.
Beliau berkata, AirAsia turut dibarisi kakitangan hadapan yang telah divaksin sepenuhnya serta langkah-langkah keselamatan tanpa sentuhan dan kebersihan sempena pembukaan perjalanan udara dalam waktu terdekat.
“Kami telah membuat persediaan rapi untuk kembali terbang bagi memastikan tetamu kami menikmati pengalaman perjalanan yang lebih meyakinkan dan selamat bersama AirAsia.
“Di AirAsia, kami komited untuk melaksanakan semua protokol kesihatan dan kebersihan yang ketat di sepanjang perjalanan termasuk di kawasan terminal sebelum dan selepas penerbangan selain di laluan rayap dan kargo serta semasa penerbangan,” katanya dalam kenyataan akhbar di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki cucuh rokok, tumbuk anak tiri
Oleh NOR AINNA HAMZAH

3 September 2021, 6:18 pm
TAMPIN – Sepasang suami isteri ditangkap polis susulan kes dera seorang kanak-kanak lelaki berusia 16 bulan di sebuah Felda di sini pada 25 Ogos lalu.
Ketua Polis Daerah Tampin, Superintendan Anuwal Ab. Wahab berkata, tangkapan yang membabitkan ayah tiri mangsa berusia 23 tahun dan ibu kanak-kanak itu yang baru berusia 17 tahun dibuat pada hari sama polis menerima laporan.
“Pada 25 Ogos lalu, pihak kami telah didatangi oleh pegawai perubatan yang memaklumkan telah menerima seorang pesakit iaitu bayi berusia setahun empat bulan dalam keadaan lebam pada mata dan terdapat kesan seterika di belakang badan yang disyaki telah didera.
“Polis telah menjalankan siasatan segera dan ayah tiri mangsa mengaku telah memukul mangsa kerana bayi itu menangis dan membuatkannya menjadi bengang sehingga bertindak menumbuk muka mangsa dan memukul,” katanya ketika dihubungi di sini tadi.
Anuwal berkata, ayah tiri mangsa juga mengaku telah mencucuh puntung rokok pada telapak kaki mangsa sebelah kiri.
Menurutnya, pasangan itu telah membawa mangsa ke sebuah klinik kerana sesak nafas dan kemudiannya dipindahkan ke sebuah hospital untuk diberikan bantuan oksigen.

“Ayah tiri mangsa mempunyai rekod lampau membabitkan penyalahgunaan dadah. Suspek kini masih ditahan reman, manakala ibu mangsa sudah dibebaskan dengan jaminan polis,” ujarnya.
Kes disiasat di bawah Seksyen 31(1)(a) Akta Kanak-kanak 2001 dan Seksyen 33 Akta Kanak-Kanak 2001 kerana pengabaian kanak-kanak. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Guru tak dibenar mengajar secara bersemuka jika enggan divaksin
Oleh NUR NAZLINA NADZARI

3 September 2021, 6:12 pm
KANGAR – Semua guru yang enggan menerima suntikan vaksin tidak dibenarkan mengajar secara bersemuka di dalam kelas dan berinteraksi dengan pelajar apabila sekolah dibuka pada 3 Oktober depan.
Menteri Kanan Pendidikan, Datuk Dr. Radzi Jidin berkata, tindakan tersebut diambil bagi memastikan keselamatan pelajar terjamin selain memberikan keyakinan bahawa anak-anak mereka berada dalam persekitaran selamat.
Beliau berkata, satu garis panduan akan dikeluarkan pihak kementerian dalam masa terdekat untuk menentukan tugas-tugas guru yang enggan divaksin.
Radzi (tengah) dalam sesi Libat Urus Menteri Kanan Pendidikan bersama Guru-guru Sekolah Rendah Negeri Perlis di Hotel Putra Regency hari ini.
“Tidak ramai pun jumlah guru-guru yang enggan divaksin iaitu sehingga kini kira-kira 2,500 orang berbanding jumlah keseluruhan kira-kira 400,000 orang.
“Kita akan terus menasihatkan mereka supaya mendapatkan vaksin bagi memastikan keselamatan pelajar dan guru-guru lain yang berada di sekolah terjamin,” katanya.
Beliau berkata demikian ketika ditemui selepas Sesi Libat Urus Menteri Kanan Pendidikan bersama Guru-guru Sekolah Rendah Negeri Perlis di Hotel Putra Regency di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rakyat berbelah bahagi untuk rentas negeri
Oleh KOSMO!

3 September 2021, 5:54 pm
PETALING JAYA – Keputusan kerajaan untuk mempertimbangkan beberapa lagi kelonggaran prosedur operasi standard (SOP) termasuk aktiviti rentas negeri mendapat pelbagai reaksi daripada pengguna media sosial.
Majoriti pengguna media sosial menyambut baik cadangan itu dan menyatakan keterujaan menunggu pelaksanaannya namun ada juga yang masih bersifat skeptikal tentang perkara tersebut dan merasakan belum tiba masanya untuk berbuat demikian.
“Mohon YB fokus dahulu untuk kawal kes. Tak guna beri kebenaran awal-awal dan vaksin bukan penyelesaian sepenuhnya, janganlah jadi macam dulu.
“Rakyat Malaysia ni kebanyakannya degil, jadi penguatkuasaan perlu ketat untuk didik mereka. Bersihkan dahulu setiap negeri daripada virus ini,” kata pengguna Facebook bernama Ahairi Mustary.
Menurut @izanyb di Instagram, orang ramai harus bersabar kerana virus Covid-19 masih menular dan mungkin belum tiba masanya untuk melakukan perjalanan rentas negeri yang mungkin boleh merisikokan insan tercinta di kampung halaman.
“Sabarlah dulu nak balik kampung tu, semua orang rindu keluarga dan kampung. Virus Covid-19 ini tak nampak, tahu-tahu dah kena.

“Di kampung saya bulan lepas ada kes orang balik dari Klang, habis satu keluarga dia di kampung positif Covid-19, tak pasti dah keluar hospital atau belum,” katanya.
“Takut nanti kalau dah beri kebenaran rentas negeri, semua orang akan serbu dan berlambak pula kes, dah lah ada varian baharu,” ujar @ghaya_thrik.
Dalam pada itu, pengumuman tersebut turut mendapat komen yang menyatakan keterujaan untuk merentas daerah dan berharap bahawa ia bukanlah sekadar harapan palsu.
“Janganlah memberi harapan palsu seperti sebelum ini sehingga sembilan bulan tak boleh ziarahi ibu bapa masing-masing. Harapnya betul-betul direalisasikan dengan SOP yang ketat,” luah @najmunikamis.
“Nak balik kampung nak lawat kubur ibu bapa,” kata @zyta.k.
Terdahulu, Menteri Kesihatan, Khairy Jamaluddin memaklumkan bahawa perbincangan telah dibuat dengan Ketua Pengarah Kesihatan, Tan Sri Dr. Noor Hisham Abdullah dan sedang mengemukakan beberapa cadangan yang akan dibawa ke Majlis Keselamatan Negara (MKN) dalam masa terdekat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sazaliza kini COO baharu KWSP
Oleh MOHD RASDAN AHMAD

3 September 2021, 4:34 pm
PETALING JAYA – Kumpulan Wang Simpanan Pekerja (KWSP) mengumumkan pelantikan terbaharu beberapa pengurusan kanannya dengan menyaksikan pelantikan Sazaliza Zainuddin sebagai Ketua Pegawai Operasi (COO).
KWSP dalam satu kenyataannya hari ini berkata, Sazaliza mengambil alih jawatan itu bermula 1 September lalu bagi menggantikan Datuk Mohd. Naim Daruwish yang telah bersara.
Menurutnya, Sazaliza pernah berkhidmat di PricewaterhouseCoopers dari 1997 hingga 2006 sebelum memulakan kerjaya bersama KWSP pada 2006 sebagai Ketua Akaun di Jabatan Kewangan.
“Di KWSP, beliau juga pernah berkhidmat sebagai Ketua Kewangan, Ketua Pengurusan Perolehan dan Ketua Audit Dalaman sebelum dilantik sebagai Ketua Pegawai Kewangan pada 2017.
“Sebagai Ketua Pegawai Operasi yang baharu, beliau akan menyelia portfolio perkhidmatan operasi dan fungsi sokongan, dengan penekanan khusus terhadap pengurusan prestasi, penyampaian perkhidmatan yang berkesan dan juga keperluan kontrak,” kata kenyataan itu.
Dengan perubahan portfolio itu juga, jawatan Ketua Pegawai Kewangan pula diisi oleh Mohamad Hafiz Kassim bermula pada 1 Ogos lalu.

Mohamad Hafiz akan bertanggungjawab bagi memastikan operasi Bahagian Kewangan dan Perkhidmatan KWSP berjalan dengan cekap dan berkesan. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Muka pecah rumah, ‘selenga’ tapi sangat beradab’ – Mamat Khalid
Oleh MOHD. HAIKAL ISA

3 September 2021, 5:02 pm
PETALING JAYA – Pengarah profilik, Mamat Khalid memaklumkan beliau sangat kagum dengan peribadi Azman Naim 44 Mantra yang disifatkan sangat kaya dengan budi pekerti dan kesantunan.
Mamat atau nama sebenarnya, Mohamad Mohd. Khalid ketika dihubungi Kosmo! Online sebentar tadi berkata, dia tertarik untuk mengambil Azman Naim berlakon dalam satu projek khas kerana yakin lelaki itu sangat berbakat dan istimewa.
“Pertama kali saya sedar dia mempunyai bakat yang sangat istimewa adalah ketika dia nyanyi parodi lagu raya. Kalau tak silap, dalam Instagramnya.
“Sejak itu, saya mula rasa budak ini punya sesuatu yang segar untuk diketengahkan kepada orang ramai. Dengan gaya bersahaja, muka ‘selenga’ dan mata yang langsung tak berkedip, itu buat saya rasa, dia mampu jadi satu karakter yang bagus.
“Saya rasa, itu karakter sahaja bukan diri dia yang sebenar. Diri dia yang sebenar sangat tersusun budi bicaranya dan itu yang boleh saya katakan selepas bertemu dengannya,” katanya.
Azman Naim bertemu dengan Tunku Mahkota Johor (TMJ), Tunku Ismail Sultan Ibrahim semalam.
Ujar Mamat, watak untuk Azman akan diwujudkan iaitu adik kepada watak Cik Purnama lakonan Dewa Sapri dalam ‘universe’ (galaksi) Kampong Pisang.

“Kami pun berhubung melalui Facebook dan kemudian, sembang punya sembang, saya perasan muka dia macam Cik Purnama yang dilakonkan Dewa Sapri dalam Kampong Pisang.
“Saya fikir dia akan pegang watak adik kepada Cik Purnama namanya Cik Gerhana. Saya yakin dia boleh jayakan watak yang diberikan kepadanya itu dan kita pun dah berbincang untuk beberapa projek akan datang.
“Paling terkini, saya bikin projek pengumuman perkhidmatan awam (PSA) untuk satu agensi kerajaan kolaborasi antara Astro dan Kampong Pisang. Azman pun terlibat sama.
“Dah jalani penggambaran. Dia Azman datang dari Kulai, Johor ke Kuala Kangsar. Saya betul-betul terpikat dengan dia,” katanya.
Tegas Mamat beberapa kali, Azman atau nama sebenarnya, Mohd. Nur Azman Naim memang merupakan seorang manusia yang sangat beradab walaupun dari segi luaran dia bukan begitu dan sangat ‘keras’.
“Pertama kali jumpa dia depan mata, yang buat saya betul-betul terpikat adalah adab yang ditunjukkannya. Azman sangat-sangat beradab, ‘cool’ dan merendah diri walaupun muka dia ‘pecah rumah’.
“Dia sangat istimewa dan tak sabar untuk tonjolkan keistimewaan yang ada pada dirinya dalam karya-karya saya berikutnya. Insya-Allah, kalau ada projek drama atau supertelemovie, saya akan pelawa dia untuk terlibat sama lagi.
“Itupun kalau dia nak terus nak jadi pelakon. Apapun, saya sebagai seorang manusia sangat kagum dengan percakapan dan peradaban dirinya. Itu yang membuatkan saya sangat tertarik untuk bekerja dengannya,” kata Mamat.
Terdahulu, nama Azman hangat diperkatakan selepas Tunku Ismail memuji dan mengulang siar sebuah video nyanyian semula My Way dendangan Frank Sinatra yang dimuat naik lelaki itu dalam Instagram.
Tunku Ismail dalam hantaran menerusi Instastory menulis ‘First Class’ sebagai pujian terhadap bakat Azman kerana berjaya menukar lagu My Way kepada My Sejahtera Way iaitu menjurus kepada keluhan orang ramai yang belum mendapat suntikan vaksin Covid-19.
Rata-rata netizen turut mengagumi usahawan berkenaan kerana berjaya menghiburkan orang ramai meskipun disampaikan dalam bentuk sarkastik dan gurauan.
Ibarat kata pepatah, tuah ayam nampak di kaki, tuah manusia siapa yang tahu, Azman mendedahkan kepada media, dia sudah ‘disambar’ Mamat Khalid dan menjalani satu projek khas dengan pengarah hebat terbabit. – K! ONLINE


KKM bincang KPM wajibkan guru ambil vaksin – KJ
Oleh KOSMO!

3 September 2021, 4:50 pm
PUTRAJAYA – Kementerian Kesihatan akan mengadakan perbincangan dengan Kementerian Pendidikan berhubung dasar mewajibkan pengambilan vaksin dalam kalangan guru di sektor pendidikan.
Menteri Kesihatan, Khairy Jamaluddin Abu Bakar berkata, ini kerana langkah itu perlu diperhalusi secara terperinci kerana melibatkan beberapa implikasi perundangan.
“Saya kena bincang dengan KPM sebab ada implikasi perundangan di sini, justeru ia perlu diperhalusi bersama Menteri (Datuk Radzi Jidin), sama ada kita boleh wajibkan pengambilan vaksin secara ‘sectorial mandate’ (mandat mengikut sektor),” katanya kepada pemberita dalam sesi temubual di pejabat di sini hari ini.
Sementara itu, Khairy Jamaluddin berkata, kerajaan juga akan mempertimbangkan beberapa kelonggaran prosedur operasi standard (SOP) termasuk aktiviti rentas negeri dalam masa terdekat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Motosikal terbabas semasa keluar cari kambing
Oleh MOHD SYALMIZI HAMID

3 September 2021, 4:53 pm
SEBERANG PERAI – Seorang lelaki maut selepas motosikal yang ditungganginya terbabas di atas laluan batas sawah padi di Rantau Panjang, Kepala Batas di sini malam tadi.
Mangsa berusia 38 tahun itu ditemui dalam keadaan tidak sedarkan diri di atas tanah kira-kira pukul 11.55 malam berdekatan motosikal jenis Honda EX5 yang ditungganginya.
Difahamkan, ketika kejadian mangsa yang bekerja kilang itu dalam perjalanan pulang ke rumahnya di kawasan berhampiran selepas keluar untuk mengambil kambing peliharaannya dari kawasan sawah.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, siasatan mendapati mangsa datang dari arah kawasan sawah padi sebelum motosikalnya hilang kawalan.
“Motosikal mangsa kemudianya terbabas sebelum dia terjatuh.
“Lelaki itu disahkan meninggal dunia di tempat kejadian dipercayai akibat kecederaan yang dialami pada leher,” katanya dalam satu kenyataan hari ini.

Beliau berkata, mayat mangsa kemudiannya dihantar ke Hospital Kepala Batas di sini bagi urusan bedah siasat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Projek tebing runtuh Sungai Kelantan siap Mei depan
Oleh YATIMIN ABDULLAH

3 September 2021, 4:46 pm
PASIR MAS – Kerajaan memberi jaminan projek membaik pulih runtuhan tebing Sungai Kelantan yang berlaku di Kampung Pohon Celagi di sini akan siap mengikut perancangan iaitu pada Mei tahun depan.
Menteri Alam Sekitar dan Air, Datuk Seri Tuan Ibrahim Tuan Man berkata, projek yang menelan belanja berjumlah RM45 juta itu melibatkan dua peringkat iaitu membina tebatan banjir di tebing sungai tersebut dan membina laluan air.
Menurutnya, perkara berkenaan turut dibincangkan setiap kali mesyuarat Kabinet terutamanya mengenai pembentangan gerak kerja projek tersebut.
“Melihat kepada perancangan pihak kontraktor, sebahagian besar tapak itu akan dapat disiapkan sekurang-kurangnya menjelang musim tengkujuh ini.
“Langkah itu dilakukan supaya kesan runtuhan seliranya berlaku banjir dapat dikurangkan. Pihak kementerian akan terus membuat pemantauan dari masa ke semasa terutamanya aspek gerak kerja yang telah dibuat ketika ini,” katanya ketika ditemui pemberita selepas mengadakan tinjauan gerak kerja projek di Kampung Celagi di sini hari ini.
Ahli Parlimen Kubang Kerian itu memberitahu, pihak kementerian akan meminta Jabatan Pengairan dan Saliran supaya mengemukakan laporan mengenai perkembangan projek tersebut setiap minggu.

Katanya, hal ini kerana kementerian mengambil serius perkara tersebut kerana ia melibatkan kepentingan awam. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ada harapan rentas negeri, sabar sekejap – KJ
Oleh KOSMO!

3 September 2021, 4:40 pm
PUTRAJAYA – Kerajaan mempertimbang beberapa kelonggaran prosedur operasi standard (SOP) termasuk aktiviti rentas negeri dalam masa terdekat apabila perkara itu dibawa dalam perbincangan bersama Majlis Keselamatan Negara (MKN) berdasarkan penilaian risiko Kementerian Kesihatan.
Kata Menteri Kesihatan, Khairy Jamaluddin Abu Bakar meminta rakyat diminta bersabar dan memberi sedikit masa untuk kerajaan membuat keputusan sewajarnya.
“Ada harapan (rentas negeri), tetapi saya minta sabar sekejap lagi kerana ada beberapa negeri yang mana masih lagi nilai ambang vaksinasi rendah sedikit,” ujarnya ketika sesi temubual bersama media hari ini.
Tambahnya, pihaknya akan berbincang perkara itu dengan Ketua Pengarah Kesihatan, Tan Sri Dr. Noor Hisham Abdullah dan telah mengemukakan beberapa cadangan MKN dalam masa terdekat.
“Jadi akhir September ini kita menjangkakan, semua negeri akan sampai nilai ambang 60 peratus populasi dewasa lengkap vaksinasi. Bersabarlah, sedikit sahaja masa lagi,” katanya.


Sebanyak 19,378 kes baharu Covid-19 dilaporkan hari ini
Oleh SITI A'ISYAH SUKAIMI

3 September 2021, 4:26 pm
PUTRAJAYA – Sebanyak 19,378 kes baharu dilaporkan hari ini, menjadikan jumlah kes positif Covid-19 sebanyak 1,805,382 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 3,613 kes, diikuti oleh Sarawak sebanyak 2,464 kes dan Sabah sebanyak 2,404 kes.
“Johor (2,331 kes), Pulau Pinang (1,726 kes), Kedah (1,470 kes), Perak (1,389 kes), Kelantan (1,356 kes), Kuala Lumpur (740 kes), Pahang (559 kes), Terengganu (532 kes), Melaka (399 kes) dan Negeri Sembilan (270 kes).
“Perlis pula (80 kes), Putrajaya (41 kes) dan Labuan (empat kes),” katanya pada Facebook beliau di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pekerja kilang parah ditikam akibat hutang
Oleh MOHD YUNUS YAKKUB

3 September 2021, 4:57 pm
KLANG – Gara-gara berhutang, seorang pekerja kilang warga Myanmar parah ditikam di muka, leher dan belakang badannya oleh rakan senegaranya di hostel mereka di Persiaran Selat Selatan 1, Pandamaran di sini semalam.
Mangsa berusia 37 tahun yang terbaring berlumuran darah dengan sebilah pisau berada tidak jauh daripadanya itu ditemui penyelianya kira-kira pukul 1.25 tengah hari.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati mangsa dan suspek adalah pekerja sebuah kilang besi.
Asisten Komisioner Shamsul Amar Ramli
Katanya, bertindak hasil maklumat kemudiannya menahan suspek berusia 22 tahun di hadapan hostel berkenaan pukul 6.30 petang hari sama.
“Kita turut merampas sebilah pisau pemotong yang dipercayai digunakan suspek semasa kejadian tersebut.
“Mangsa pula yang mengalami kecederaan di muka, leher dan belakang badan kini dirawat di Hospital Tengku Ampuan Rahimah (HTAR),” katanya ketika dihubungi Kosmo! hari ini.

Jelas beliau, berdasarkan siasatan awal mendapati motif kejadian disebabkan suspek tidak berpuas hati berkenaan hutang mangsa.
Tambah Shamsul Amar, hasil siasatan awal turut mendapati suspek mengaku terlibat dalam kes tersebut dan kini direman selama 14 hari sehingga 16 September depan.
“Siasatan lanjut masih dijalankan dengan kes disiasat mengikut Seksyen 324 Kanun Keseksaan,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Zizi Kirana tidak tolak jodoh dengan Yusuf Bahrin
Oleh NUR EMIRA SAIZALI

3 September 2021, 4:44 pm
PETALING JAYA – Tampil menjawab gosip cinta dengan Yusuf Bahrin, penyanyi rap terkenal, Zizi Kirana mengakui hatinya terbuka dan tidak menolak jodoh dengan pelakon itu.
Akui Zizi atau nama penuhnya Nur Fazelah Mad Tahil, 36, hubungannya dengan pelakon drama Perempuan Tanpa Dosa itu kini berada dalam fasa sebagai kawan baik.
Menurut Zizi, dia mula bertemu dengan Yusuf sejak rakaman program All Together Now Malaysia sekitar Mac lalu.
“Ya, kami berkawan baik dan saya selesa dengan Yusuf. Tapi kami tak pernah berjumpa atau keluar ‘dating’ pun, hanya berhubung menerusi telefon.
“Kalau boleh saya tak mahu letakkan sebarang harapan yang tinggi terhadap hubungan ini. Takut kalau tidak jadi, kemudian kecewa,” katanya kepada Kosmo! Online hari ini.
Mengulas mengenai panggilan sayang daripada Yusuf, pelantun lagu Eh! itu memberitahu perkara tersebut berlaku secara spontan dan sekadar gurauan dalam satu sesi siaran langsung Instagram baru-baru ini.

Malah, dia juga tidak menyangka ramai yang memberi restu terhadap hubungannya dengan pemilik nama penuh Muhammad Yusuf Bahrin, 29, itu.
“Panggilan itu kami main-main sahaja tetapi tidak sangka ramai peminat yang memberi ‘lampu hijau’ terhadap kami. Bahkan ada juga yang mendoakan jodoh kami sehingga tular juga video itu dalam TikTok.
“Jika benar jodoh saya dengannya, saya tidak menolak. Doakan yang baik-baik untuk kami,” katanya lagi.
Ditanya sama ada dirinya sudah bersedia untuk bergelar isteri, bekas ahli The Fabulous Cat itu mengakui sudah bersedia.
“Umur pun semakin meningkat dan sekarang bukan masa untuk main-main.
“Saya sudah bersedia untuk bergelar seorang isteri tetapi biarlah masa yang menentukannya. Kalau boleh saya nak bercinta selepas kahwin sahaja,” ujarnya lagi.
Sejak beberapa hari lalu, tular beberapa video dalam TikTok memaparkan Yusuf memanggil Zizi dengan gelaran sayang.
Susulan daripada video tersebut, rata-rata netizen menitipkan doa agar hubungan Zizi dan Yusuf berakhir ke jenjang pelamin. – K! ONLINE


Selam skuba, snorkeling bakal dibenarkan di Langkawi
Oleh NOR IDAYU BOSRO

3 September 2021, 4:32 pm
PUTRAJAYA – Produk tarikan utama pelancong seperti aktiviti pantai, sukan air, selam skuba dan snorkeling di Pulau Langkawi antara yang diberi kebenaran kelak selepas destinasi itu dipilih sebagai projek rintis program gelembung pelancongan bermula 16 September depan.
Kementerian Pelancongan, Seni dan Budaya (MOTAC) dalam satu kenyataan berkata, kebenaran terhadap aktiviti-aktiviti utama yang menjadi tarikan pengunjung itu bakal diumumkan secara lebih terperinci tertakluk kepada perubahan semasa.
Kementerian itu berkata, aktiviti lain yang akan dibenarkan adalah pelancongan memancing, pusat edutainment, taman rekreasi, taman negara, akuarium, zoo dan lain-lain kegiatan riadah, rekreasi serta sosial.
Katanya, turut akan dibenarkan ialah penginapan di hotel dan inap desa termasuk semua fasiliti dalam premis hotel dan inap desa, acara mesyuarat, insentif, konvesyen dan persidangan (MICE) serta acara-acara pelancongan dan kebudayaan lain.
“Selain itu ialah aktiviti pelancongan minat khas seperti golf, selam skuba, berbasikal, berkayak dan sebagainya.
“Juga akan dibenarkan ialah aktiviti eko geo-kembara seperti berkhemah, mendaki gunung, kembara gua, jungle treking dan banyak lagi,” katanya di sini hari ini.

MOTAC berkata, aktiviti melibatkan premis hasil seni, budaya dan warisan seperti muzium, perpustakaan, galeri seni, pusat atau kampung seni warisan budaya dan pementasan persembahan budaya juga akan dibenarkan.
“Di samping itu ialah taman tema dan pusat hiburan keluarga serta lawatan bersifat akademik,” katanya.
Pada masa sama, pihak MOTAC juga sedang menyediakan pakej pelancongan yang lebih menarik buat seluruh Keluarga Malaysia sebagai menghargai sokongan dalam merancakkan semula aktiviti pelancongan domestik apabila kebenaran diberikan kelak.
Katanya, hasil perkembangan projek rintis gelembung pelancongan domestik serta pematuhan terhadap prosedur operasi standard norma baharu di Langkawi akan dijadikan kayu ukur sebagai persediaan rapi bagi pembukaan pulau-pulau peranginan lain secara berperingkat.
“Ini termasuk Pulau Redang, Pulau Kapas, Pulau Tioman, Pulau Pangkor, Pulau Rawa, Pulau Perhentian, Pulau Sipadan sebelum diperluas ke destinasi-destinasi pelancongan utama lain seperti Bukit Fraser, Desaru, Melaka, Pulau Pinang dan Sabah,” katanya.
MOTAC katanya, akan sentiasa membuat pemantauan dan mengadakan beberapa lagi sesi libat urus dengan para penggiat industri pelancongan serta pemegang taruh berkaitan bagi meluaskan gelembung pelancongan ini secara berfasa. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu menangis atas kejayaan Latif raih emas Paralimpik
Oleh KOSMO!

4 September 2021, 9:28 pm
Oleh NUR NAZLINA NADZARI
IBU kepada jaguh lompat jauh negara, Abdul Latif Romly menangis kegembiraan apabila anaknya berjaya mempertahankan pingat emas dalam acara lompat jauh T20 Sukan Paralimpik Tokyo 2020 semalam.
Menurut Salmah Yatim, 64, dia amat berbangga dengan pencapaian anak bongsunya itu yang telah menyumbangkan emas buat negara.
“Saya gembira kerana dia dapat mengharumkan nama Malaysia di mata dunia apabila dapat menghadiahkan pingat emas pada kali ini.
“Bagaimanapun, saya sedih dan risau dengan keadaan Latif apabila dia terjatuh semasa membuat lompatan kelima tadi, harap dia tidak alami kecederaan serius,” katanya ketika ditemui di rumahnya di Taman Emas, Bukit Keteri semalam.
Anak jati Kampung Paya Jati, Bukit Keteri itu menjuarai acara lompat jauh T20 lelaki (masalah pembelajaran) selepas menewaskan 11 peserta lain dengan membuat lompatan pada jarak 7.45 meter.

Sementara itu, bapanya, Romly Mat, 70, berkata, dia berbangga kerana ia adalah kali kedua anaknya itu merangkul pingat emas dalam acara lompat jauh T20 Sukan Paralimpik selepas di Rio, Brazil pada 2016.
Dia yang bekerja sebagai penoreh getah sudah bernazar ingin membotakkan kepalanya jika anak ketujuhnya itu memenangi pingat emas.
“Selepas ini saya akan cukur kepala sebab dah bernazar. Dahulu pun saya buat perkara yang sama juga.
“Memang kami rindu sangat dekat dia sebab kali terakhir berjumpa adalah pada Disember tahun lalu,” ujarnya. K! ONLINE


Kedah gagal lebur rekod tanpa kalah KL City
Oleh MUHAMMAD ZUHAILY BADLISHAH

4 September 2021, 11:17 pm
KUALA LUMPUR – Kedah Darul Aman FC terpaksa akur tewas 1-2 kepada Kuala Lumpur (KL) City pada aksi Liga Super di Stadium Bola Sepak Kuala Lumpur, Cheras malam tadi.
Ia adalah kekalahan pertama skuad Helang Merah daripada enam perlawanan terakhir sejak tewas 2-4 kepada Selangor FC pada 13 Ogos lalu.
Bagi KL City, keputusan itu menyaksikan mereka terus mengekalkan rekod cemerlang tanpa kalah dalam 11 perlawanan berturut-turut sejak dikecewakan Kedah sewaktu aksi pusingan pertama di Alor Setar pada 23 April lalu.
Lebih manis, kemenangan itu turut menyaksikan KL City kebal tanpa kalah dalam semua perlawanan Liga Super di laman sendiri sepanjang saingan musim ini.
Dalam aksi malam tadi, skuad bimbingan Bojan Hodak itu terlebih dahulu membuka tirai jaringan menerusi sepakan penalti Romel Morales seawal minit keenam.
The City Boys tidak mengambil masa lama untuk menggandakan kedudukan selepas kapten, Safee Sali yang tidak dikawal barisan pertahanan Kedah, mudah menampan masuk hantaran silang pada minit ke-26.

Tersentak dengan jaringan itu, Kedah bangkit melakukan serangan bertali arus ke arah gawang KL City dan berjaya merapatkan jurang menerusi jaringan menarik Tchetche Kipre pada minit ke-35.
Bagaimanapun, hasrat anak-anak buah Aidil Sharin Sahak untuk mendapat jaringan penyamaan tidak menjadi kenyataan apabila gagal menewaskan penjaga gol KL City, Kevin Ray Mendoza yang beraksi cemerlang sepanjang babak kedua.
Meskipun tewas, kedudukan tempat kedua Kedah tidak terjejas susulan keputusan pencabar terdekat di tangga ketiga, Terengganu FC yang turut mengalami kekalahan 0-1 kepada juara liga, Johor Darul Ta’zim di Kuala Terengganu malam tadi.
Sebagai rekod, Kedah selepas ini dijadualkan bertemu UITM di Stadium Darul Aman, Rabu ini sebelum menamatkan aksi terakhir Liga Super menentang Melaka United pada 12 September. – K! ONLINE


Lelaki maut selepas rebah di pasar pagi
Oleh NUR SYAZWANA MANSOR

4 September 2021, 10:45 pm
SUNGAI PETANI – Seorang lelaki berusia 56 tahun meninggal dunia selepas rebah di pasar pagi Tikam Batu dekat sini, hari ini.
Ketua Polis Daerah Kuala Muda, Asisten Komisioner Adzli Abu Shah berkata, mangsa dikatakan terjatuh dan tidak sedarkan diri kira-kira pukul 10 pagi sebelum orang awam menghubungi hospital.
Katanya, mangsa yang berasal dari Taman Seri Jenaris Tikam Batu kemudiannya disahkan telah meninggal dunia.
“Hasil temubual polis dengan isteri mangsa di tempat kejadian mendapati mangsa menghidap penyakit kencing manis dan darah tinggi,” katanya ketika dihubungi di sini hari ini.
Menurutnya, tindakan sanitasi mayat dilakukan dan hasil siasatan pada tubuh mangsa mendapati tiada kesan lebam atau luka yang boleh dikaitkan dengan unsur jenayah.
“Mayat mangsa dibawa ke Hospital Sultanah Bahiyah, Alor Setar untuk bedah siasat dan kes diklasifikasikan sebagai mati mengejut,” katanya. – K! ONLINE


Kesuburan lelaki merosot pada usia pertengahan 40-an
Oleh KOSMO!

4 September 2021, 10:30 pm
CANBERRA, AUSTRALIA – Satu kajian klinikal terbaharu mendapati kadar kesuburan lelaki merosot ketika mereka mencapai usia pertengahan 40-an, lapor akhbar Mirror UK semalam.
Kajian yang dijalankan oleh sekumpulan saintis dari sebuah klinik rawatan persenyawaan in-vitro (IVF), Genea itu mendedahkan bahawa kualiti sperma merosot seiring dengan peningkatan usia.
Pakar Kesuburan di klinik tersebut, Dr. Cheryl Pua berkata, keadaan itu bertambah buruk bagi mereka yang berusia 55 tahun dan ke atas.
Hal ini kerana terdapat pengurangan dalam bilangan sperma yang bergerak dan kerosakan pada maklumat berkenaan asid deoksiribonukleik (DNA) yang disimpan oleh sperma.
“Kami mendapati terdapat kemerosotan ketara dalam kualiti sperma yang dihasilkan kerana kerosakan pada DNA atau maklumat genetik yang dimiliki sperma,” kata Cheryl.
Kajian tersebut dilakukan dengan mengambil sampel sperma daripada lebih 40,000 lelaki.

Masalah kesuburan akan menyebabkan pasangan sukar untuk hamil selain masalah keguguran turut lebih kerap berlaku.
Sebelum ini, terdapat kajian yang mengatakan bahawa kesuburan lelaki berkurang secara drastik selepas usia 50 tahun. – Agensi


Verstappen tempah petak hadapan di GP Belanda
Oleh MUHAMMAD RIDUAN MOHD HANAFIAH

4 September 2021, 10:41 pm
AMSTERDAM, Belanda – Pelumba Red Bull Racing, Max Verstappen menceriakan ribuan penyokongnya apabila berjaya menempah petak hadapan pada sesi kelayakan perlumbaan Grand Prix (GP) Belanda sebentar tadi.
Pelumba kelahiran Belanda itu menepati ramalan apabila mencatat masa terpantas dengan catatan satu minit 08.885 saat (s) dan tidak berdepan masalah untuk memecut laju di Litar Zandvoort.
Bagaimanapun, Verstappen perlu berwaspada apabila seteru utamanya dari Mercedes, Lewis Hamilton bakal memulakan saingan di petak kedua manakala Valtteri Bottas di kedudukan ketiga.
“Perasaan yang luar biasa bila saya berjaya mampu menempah petak pertama di sini. Kehadiran penonton memberi semangat kepada saya dan dapat melakukan terbaik pada hari ini.
“Saya harap dapat mengekalkan aksi lebih cemerlang pada perlumbaan sebenar esok dan hari ini saya benar-benar menikmati sesi kelayakan di Litar Zandvoort,” katanya sejurus tamat perlumbaan.
Hamilton kini mendahului Verstappen dalam perebutan gelaran dunia dengan perbezaan tiga mata selepas mengutip 202.5, manakala Verstappen 199.5 mata. -AGENSI

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


The Lion Troops tersingkir ke Liga Premier
Oleh MUHAMAD ARDIE PUTRA SUHAIMI

4 September 2021, 11:15 pm
PASUKAN UiTM FC akhirnya terpaksa mengucapkan selamat tinggal pada kempen Liga Super selepas sah tersingkir ke kancah Liga Premier musim depan selepas tewas 0-1 kepada Petaling Jaya (PJ) City sebentar tadi.
Pada aksi di Stadium MBPJ itu, skuad The Lion Troops gagal meneruskan momentum tiga perlawanan tanpa kalah apabila gagal menyaingi kekuatan skuad tuan rumah bimbingan P. Maniam.
Pemain sayap sensasi The Phoenix, Khyril Muhymeen menjaringkan gol tunggal perlawanan pada minit ke-39 untuk memastikan pasukan UiTM FC pulang dengan tangan kosong.
Keputusan 1-0 yang diraih oleh PJ City menyaksikan mereka menamatkan kemarau tanpa kemenangan selepas merekodkan enam kekalahan berturut-turut dalam pentas Liga Super sejak bulan lalu.
Kekalahan itu juga menyaksikan UiTM FC hanya mampu bertahan selama dua musim dalam kelompok liga ‘elit’ negara selepas dinaikkan pangkat buat pertama kali pada musim lalu.
Cuma, selepas mencipta kejutan dengan gelaran ‘pembunuh gergasi’ apabila menamatkan saingan di tempat keenam Liga Super musim 2020, UiTM FC yang kini dibimbing oleh Reduan Abdullah terpaksa akur tersingkir selepas hanya mengutip 9 mata daripada 20 perlawanan.

Kemenangan yang dicatatkan oleh PJ City itu memastikan mereka kekal berada dalam saingan Liga Super musim depan selepas mengutip 21 mata daripada 21 perlawanan. – K! ONLINE


Bakal pengantin di Indonesia wajib jalani saringan Covid-19
Oleh KOSMO!

4 September 2021, 10:00 pm
JAKARTA – Kementerian Agama Indonesia telah menetapkan beberapa syarat yang perlu dipatuhi oleh pasangan bakal pengantin sekiranya mahu melangsungkan perkahwinan sepanjang pelaksanaan Perintah Kawalan Kegiatan Masyarakat (PPKM), lapor laman berita Suara.com, semalam.
Syarat utama adalah setiap pasangan yang berhasrat untuk mendirikan rumah tangga ketika PPKM diwajibkan mengambil ujian saringan Covid019 sebelum majlis dan membawa keputusannya ke pejabat agama.
“Kewajiban menunjukkan hasil ujian saringan Covid-19 adalah untuk mengelakkan kewujudan kluster pernikahan,” kata Penolong Pengarah Bina Kementerian Agama dan Keluarga Sakinah, M. Adib Machrus.
Selain bakal pengantin, dua saksi dan jurunikah juga perlu mempunyai hasil saringan negatif Covid-19 24 jam sebelum majlis dimulakan.
Bakal pengantin juga perlu menandatangani satu dokumen yang menyatakan persetujuan untuk menurut segala protokol kesihatan yang ditetapkan pemerintah dan sekiranya ada yang tidak dapat dipenuhi, ketua kampung atau pemimpin daerah berhak membatalkan majlis pernikahan tersebut. – Agensi


Polis siasat kes tular kematian 14 ahli keluarga kerana Covid-19
Oleh MASTURAH SURADI

4 September 2021, 11:24 pm
KOTA TINGGI – Polis akan melakukan siasatan lanjut susulan mesej tular kononnya seorang kakitangan sebuah syarikat minyak dan gas di Pengerang di sini kematian 14 ahli keluarga akibat Covid-19 yang disyaki mempunyai unsur penipuan.
Ketua Polis Daerah Kota Tinggi, Superintendan Hussin Zamora berkata, bagaimanapun siasatan kes masih diperingkat awal dan pihak polis masih belum mempunyai maklumat lanjut.
“Kami baru menerima laporan polis daripada majikan syarikat tersebut di Pengerang berkaitan hal tersebut di Balai Polis Pengerang malam ini.
“Kes akan diklasfikasi dan dibuka kertas siasatan dibawah Seksyen 420 Kanun Keseksaan. Siasatan lanjut kes akan diteruskan oleh Bahagian Komersial, Ibu Pejabat Polis Daerah Kota Tinggi.
“Buat masa ini, siasatan kes masih diperingkat awal dan belum ada apa-apa info tentang siasatan kes dapat dikongsikan,”katanya ketika dihubungi hari ini.
Menurut maklumat yang tular menerusi media sosial WhatsApp dan Facebook, seorang lelaki didakwa berdepan ujian berat apabila kehilangan ahli keluarga mulai Jun lalu hingga September ini.

Mesej tular tersebut menyatakan kakitangan syarikat itu yang mempunyai lapan orang anak telah kehilangan isteri dan tiga anaknya pada Jun dan Julai lalu.
Manakala pada 2 September, lima lagi anaknya bersama ibu, kakak dan abang ipar juga dua anak mereka turut meninggal dunia akibat virus itu.
Mesej itu juga turut memaparkan nombor akaun lelaki berkenaan bagi mereka yang mahu memberikan sumbangan khairat kematian keluarganya itu.-K! ONLINE


Latif ucapkan terima kasih kepada Prodromou
Oleh MUHAMMAD RIDUAN MOHD HANAFIAH

4 September 2021, 11:57 pm
SEMANGAT kesukanan itulah yang dapat dilihat ketika atlet lompat jauh Greece, Athanasios Prodromou tampil menghulurkan bantuan kepada Abdul Latif Romly yang menahan kesakitan pada aksi final di Sukan Paralimpik Tokyo.
Atlet kelahiran Perlis itu mendedahkan detik kecederaan yang dialaminya sebelum mengesahkan pingat emas Sukan Paralimpik Tokyo 2020 dalam acara lompat jauh T20 di Stadium Olimpik dengan catatan 7.45 meter (m) pada percubaan kedua.
Bagaimanapun pada saingan tersebut keadaan bertukar cemas apabila Latif mengalami kecederaan pada lompatan kelima sehingga menyaksikan dia terpaksa menggunakan kerusi roda untuk mendapatkan rawatan.
Prodromou yang ketika itu berada di kedudukan kedua datang melihat keadaan Latif dan memanggil pegawai perubatan sambil dilihat menyapu pasir yang melekat di badan serta kepala pemenang pingat emas Rio 2016 tersebut.
Latif mengakui selepas berakhir perlawanan tersebut dia akan berjumpa dengan rakannya itu dan ingin mengucapkan terima kasih atas tindakan murninya itu.
“Saya tak ingat sangat apa yang dia kata sebab masa itu saya rasa terlalu sakit. Tak ingat apa dah.

“Cuma yang saya ingat dia datang, kemudian menyapu pasir (yang melekat) di badan dan kepala saya. Itu sahaja yang saya perasan.
“Apa pun saya nak ucapkan terima kasih kepadanya sebab dialah orang yang pertama datang untuk membantu saya,” kata Latif dalam sidang akhbar secara maya, sebentar tadi. -K! ONLINE


TFC ditumbangkan JDT di gelanggang sendiri
Oleh TENGKU DANISH BAHRI TENGKU YUSOFF

4 September 2021, 11:19 pm
KUALA NERUS – Terengganu FC (TFC) terus dirundung malang apabila tewas buat kali ketiga berturut-turut menerusi keputusan 0-1 dengan juara Liga Super, Johor Darul Ta’zim (JDT) di Stadium Sultan Mizan Zainal Abidin di sini sebenar tadi.
Keputusan itu menyaksikan peluang TFC memburu gelaran naib juara semakin malap selepas kekal mengumpul 37 mata, dua mata di belakang Kedah yang kini berada di p tangga kedua dengan saingan hanya berbaki satu perlawanan.
JDT yang turun selaku pasukan pilihan mula memberi amaran seawal minit ketiga menerusi sepakan percuma Safawi Rasid yang berjaya ditepis keluar penjaga gol TFC, Mohd. Suhaimi Husin.
Tersentak dengan percubaan lawan, tuan rumah memperkemaskan rentak melalui tandukan pemain import, Argzim Redzovic yang menerjah jaring namun dibatalkan pengadil kerana offsaid pada minit ke-18.
Walaupun menguasai tempo permainan, anak-anak buah Benjamin Mora terpaksa menanti sehingga masa tambahan babak pertama untuk memecahkan kebuntuan.
Berpunca percubaan deras Akhyar Rashid, bek tengah, Shane Lowry, yang tidak dikawal mudah menyudahkan bola muntah untuk membawa kedudukan 1-0 ke bilik persalinan.

Memasuki babak kedua TFC hanya mampu menguji kubu pelawat menerusi percubaan jauh Lee Tuck yang gagal menepati sasaran pada minit ke-50.
Kem JDT hampir diceriakan gol kedua malangnya tandukan Bergson Da Silva (m-72) terkena tiang sebelum sepakan percuma Leandro Velasquez pada minit ke-80 pula ditepis penjaga gol.
TFC terpaksa berputih mata selepas Nik Akif Syahiran Nik Mat gagal menyudahkan dengan cermat hantaran Tuck pada minit ke-84 dan kedudukan 1-0 berpihak JDT kekal sehingga wisel penamat. – K! ONLINE


16 penjawat awam ditahan ketika leka berhibur
4 September 2021, 8:20 pm
SERDANG – Seramai 16 penjawat awam yang sedang leka berhibur antara 62 individu yang ditahan dalam serbuan polis ke sebuah pusat hiburan di Puchong, dekat sini awal pagi hari ini.
Difahamkan, 13 daripadanya merupakan anggota Polis Diraja Malaysia (PDRM), seorang anggota Angkatan Tentera Malaysia (ATM) dan dua anggota bomba yang berusia antara 21 hingga 36 tahun.
Ketua Polis Daerah Serdang, Asisten Komisioner A. A. Anbalagan berkata, serbuan dilakukan kira-kira pukul 1.40 pagi oleh sepasukan polis dari Ibu Pejabat Polis Kontinjen (IPK) Selangor.
“Hasil pemeriksaan di dalam premis tersebut didapati keadaan di dalam premis gelap dengan lampu berkelip-kelip serta muzik dimainkan dengan kuat.
“Dalam masa yang sama terdapat pelanggan sedang leka menikmati minuman keras di atas meja.
“Hasil pemeriksaan di dalam premis terdapat lima individu (pengurus/pelayan), tiga (penjaga/pelayan), 28 (pelanggan lelaki) dan 26 (pelanggan wanita). Seramai 16 daripadanya merupakan penjawat awam,” ujarnya dalam kenyataan hari ini.

Jelasnya, hasil ujian saringan air kencing didapati seorang lelaki yang merupakan pelanggan positif dadah jenis syabu manakala individu lain termasuk kesemua penjawat awam adalah negatif.
“Sebanyak 62 kompaun telah dikeluarkan ketika pemeriksaan tersebut dan siasatan lanjut masih lagi diteruskan,” ujarnya.
Katanya, kes disiasat mengikut Seksyen 269 Kanun Keseksaan (KK), Seksyen 6 Enakmen Hiburan dan Tempat-Tempat Hiburan 1955 / Per 16 Peraturan Hiburan-Peraturan Hiburan dan Tempat-Tempat Hiburan (SEL)1996 / Sek 76 AKta Eksais 1976. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat lelaki pakai gelang merah jambu ditemui terapung
Oleh ABDUL RASHID ABDUL RAHMAN

4 September 2021, 9:09 pm
TEMERLOH – Mayat seorang lelaki yang memakai gelang merah jambu ditemukan terapung di Sungai Semantan berhampiran Jalan Ketapa di sini hari ini.
Timbalan Ketua Polis Daerah Temerloh, Superintendan Roslee Omar berkata, mayat mangsa Kamaruddin Hamid,51 ditemukan dalam keadaan terapung oleh seorang lelaki yang memancig di tebing sungai berkenaan kira-kira pukul 1.35 petang.
“Mayat dalam keadaan meniarap itu tersangkut pada pokok dan pada tangannya terdapat gelang merah jambu iaitu gelang pengawasan dan pemerhatian bagi kontak rapat kes Covid-19 oleh Pejabat Kesihatan Daerah.
“Berdasarkan pemeriksaan di bahagian luaran tubuh mangsa mendapati tiada sebarang kesan kecederaan,”katanya di sini, hari ini.
Menurut Roslee mayat mangsa dihantar ke Hospital Sultan Haji Ahmad Shah (Hoshas) Temerloh untuk bedah siasat dan kes diklasifikasikan sebagai mati mengejut.
Katanya, hasil pemeriksaan dengan pihak Jabatan Kesihatan Daerah mendapati mangsa telah melakukan pemeriksaan Covid-19 pada 25 Ogos lalu dan didapati negatif.

“Melalui pemeriksaan rekod jenayah mangsa terdapat 15 kes yang direkodkan iaitu 10 kes di bawah kesalahan jenayah narkotik dan lima kes di bawah kesalahan jenayah kecurian,”ujarnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Netizen perlu puji sikap atlet Greece
Oleh MOHD RASDAN AHMAD

4 September 2021, 8:52 pm
PETALING JAYA – Rakyat Malaysia yang sebelum ini mengecam beberapa orang atlet luar setelah tidak berpuas hati dengan tindakan yang mereka lakukan kepada atlet negara perlu bertindak sebaliknya.
Rata-rata orang ramai sebelum ini bertindak sedemikian, apa kata kali ini tunjukkan rasa terima kasih dan sisi baik rakyat Malaysia.
Terbaharu, ketika pemenang pingat emas ketiga negara, Abdul Latif Romly cedera ketika saingannya sebentar tadi, pesaing terdekatnya dari Greece, Athanasios Prodromou menjadi orang pertama yang menghulurkan bantuan.
Menerusi siaran langsung pusingan akhir acara lompat jauh di Paralimpik Tokyo 2020 petang tadi, penonton tempatan boleh menyaksikan Prodromou terus menyapa dan bertanyakan keadaan Abdul Latif.
Beliau dilihat berlari dan terus memanggil pegawai perubatan bagi memastikan Abdul Latif diberi rawatan awal.
Prodromou turut dilihat menyapu pasir yang melekat di badan Abdul Latif setelah wira negara itu dinaikkan di atas kerusi roda.

Abdul Latif diusung ke atas kerusi roda selepas mengalami kecederaan
Untuk rekod, Abdul Latif berjaya memperolehi pingat emas manakala atlet dari Greece itu memenangi pingat perak acara berkenaan.
Orang ramai yang turut menyaksikan detik tersebut memuji tindakan yang dilakukan oleh atlet Eropah itu dan menyeru agar rakyat lain untuk berterima kasih kepadanya.
“Kalau sebelum ni kita asyik mengecam, kenapa tak kali ni kita ucapkan terima kasih pulak ye tak?
” Terima kasih Thanasis Prodromou di atas perkara yang kamu lakukan kepada atlet kami, Abdul Latif Romly. Tahniah ke atas kejayaan anda, “jelas Rafie Azimi.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terengganu fokus pulih ekonomi, aktiviti rakyat pada 2022
Oleh MOHD AZLI ADLAN

4 September 2021, 9:22 pm
KUALA TERENGGANU – Kerajaan negeri Terengganu akan memberi fokus kepada pemulihan semula ekonomi dan aktiviti rakyat negeri ini bagi pembentangan Bajet 2022 tidak lama lagi.
Menteri Besar Terengganu, Datuk Seri Dr. Ahmad Samsuri Mokhtar berkata, agenda tersebut sangat penting apabila negara dijangka keluar daripada fasa pandemik Covid-19 tidak lama lagi.
“Kita akan memasuki fasa endemik pada tahun 2022 dan menjadi keutamaan kerajaan negeri Terengganu untuk memulihkan semula ekonomi dan aktiviti rakyat negeri ini yang terjejas teruk akibat Covid-19.
“Ia akan menjadi fokus kepada input Bajet 2022 yang akan dibentangkan pada hujung tahun ini,” katanya selepas menyerahkan bantuan bekalan air di Dewan Sivik Buluh Gading di sini hari ini.
Ahmad Samsuri berkata, kerajaan negeri Terengganu mengalu-alukan sebarang cadangan daripada rakyat negeri berkenaan berhubung pembentangan bajet tersebut.
Ujar beliau, selain itu, kerajaan negeri Terengganu sedang mendapatkan pandangan daripada badan bukan kerajaan, kumpulan pemikir, golongan profesional dan akademik.

“Saya mahu cadangan-cadangan membina bagi memulihkan semula ekonomi dan aktiviti rakyat Terengganu pada kita memasuki fasa endemik kelak,” katannya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis cari pemandu Myvi lawan arus
Oleh NUR HUDA MUSA

4 September 2021, 8:18 pm
SERDANG – Polis sedang mengesan pemandu Perodua Myvi berwarna kelabu yang memandu melawan arus di Lebuh Raya Maju Expressway (MEX) menghala ke Putrajaya yang tular di media sosial hari ini.
Ketua Polis Daerah Serdang, Asisten Komisioner A.A. Anbalagan berkata, pihaknya menerima laporan polis dibuat anggota Kaunter Pertanyaan Bahagian Siasatan Penguatkuasaan Trafik (BSPT) Ibu Pejabat Polis Daerah (IPD) Serdang pukul 1.16 tengah hari tadi berkaitan rakaman video memaparkan sebuah kereta yang didapati memandu melawan arus.
“Hasil siasatan yang dijalankan mendapati, rakaman video berdurasi 19 saat yang tular itu berlaku sekitar pukul 11 pagi di Lebuh Raya MEX di mana kereta berkenaan melawan arus menghala ke Kuala Lumpur.
“Hasil semakan televisyen litar tertutup (CCTV) di Plaza Tol MEX Seri Kembangan mendapati kereta itu dipandu berlawan arus bermula dari kawasan Rehat dan Rawat (R&R) Seri Kembangan,” katanya dalam satu kenyataan di sini hari ini.
Katanya, semakan di Plaza Tol Putrajaya dan R&R Seri Kembangan akan dibuat dalam masa terdekat.
“Siasatan lanjut masih dijalankan dan usaha mengesan pemandu masih giat dijalankan.

“Kes disiasat mengikut Seksyen 42 Akta Pengangkutan Jalan 1987,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga warga India cuba rasuah polis diberkas
Oleh MOHAMAD FAIZAL HASHIM

4 September 2021, 9:12 pm
JOHOR BAHRU – Tindakan tiga lelaki warganegara India yang cuba memberi rasuah berupa wang tunai kepada anggota polis membawa padah setelah ditahan oleh Suruhanjaya Pencegahan Rasuah Malaysia (SPRM) Johor, hari ini.
Kesemua suspek itu ditahan kira-kira pukul 3.30 petang di Pejabat SPRM Johor bagi membantu siasatan yang sedang dijalankan.
SPRM Johor dalam satu kenyataan berkata, ketiga-tiga suspek yang ditahan itu berusia lingkungan 30-an hingga 40-an.
Menurutnya, kesemua suspek itu ditahan polis kerana melakukan kesalahan berkumpul dan telah melanggar Peraturan Pelan Pemulihan Negara 17(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.
“Susulan itu, salah seorang suspek telah memberi wang rasuah sebanyak RM2,900 kepada anggota polis supaya tidak diambil tindakan terhadap mereka.
“Perbuatan itu menyebabkan SPRM Johor telah menahan tiga orang warganegara India kerana kesalahan memberi wang rasuah kepada anggota polis,” katanya dalam kenyataan hari ini.

Menurut kenyataan itu, kes disiasat di bawah Seksyen 17(b) Akta SPRM 2009 yang boleh dikenakan hukuman denda lima kali nilai suapan atau RM10,000 mana yang tinggi dan penjara tidak melebihi 20 tahun, jika disabit kesalahan.
Pengarah SPRM Johor, Datuk Azmi Alias ketika dihubungi mengesahkan tangkapan tersebut.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ibu menangis Abdul Latif menang emas
Oleh NUR NAZLINA NADZARI

4 September 2021, 8:47 pm
PADANG BESAR – Ibu kepada jaguh lompat jauh negara, Abdul Latif Romly menangis kegembiraan apabila anaknya berjaya mempertahankan pingat emas dalam acara lompat jauh T20 Sukan Paralimpik 2020 pada temasya di Tokyo sebentar tadi.
Menurut Salmah Yatim, 64, dia amat berbangga dengan pencapaian anak bongsunya itu yang telah menyumbangkan emas buat negara.
“Saya gembira kerana dia dapat mengharumkan nama Malaysia di mata dunia apabila dapat menghadiahkan pingat emas pada kali ini.
“Bagaimanapun, saya sedih dan risau dengan keadaan Latif apabila dia terjatuh semasa membuat lompatan kelima tadi, harap dia tidak alami kecederaan serius,” katanya ketika ditemui di rumahnya di Taman Emas, Bukit Keteri dekat sini hari ini.
Anak jati Kampung Paya Jati, Bukit Keteri itu menjuarai acara lompat jauh T20 lelaki (masalah pembelajaran) selepas menewaskan 11 peserta lain dengan membuat lompatan pada jarak 7.45 meter.
Sementara itu, bapanya, Romly Mat, 70, berkata, dia berbangga kerana ia adalah kali kedua anaknya itu merangkul pingat emas dalam acara lompat jauh T20 Sukan Paralimpik selepas di Rio, Brazil pada 2016.

Dia yang bekerja sebagai penoreh getah sudah bernazar ingin membotakkan kepalanya jika anak ketujuhnya itu memenangi pingat emas.
“Selepas ini saya akan cukur kepala sebab dah bernazar. Dahulu pun saya buat perkara yang sama juga.
“Memang kami rindu sangat dekat dia sebab kali terakhir berjumpa adalah pada Disember tahun lalu,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Monyet kebuluran, geledah rumah penduduk Bali
Oleh KOSMO!

4 September 2021, 8:00 pm
JAKARTA – Monyet-monyet di sekitar pulau pelancongan popular Indonesia, Bali, bertindak menggeledah rumah orang awam untuk mencari makanan akibat kebuluran, lapor laman berita Sky News semalam.
Pandemik Covid-19 yang melanda dunia telah menyebabkan bilangan pelancong di Bali berkurang, sekali gus mengakibatkan monyet-monyet di Hutan Monyet Sangeh kebuluran kerana tiada yang memberi makan.
Menurut penduduk kampung sekitar, monyet-monyet tersebut dilihat keluar dari kawasan hutan tersebut dan memanjat ke bumbung-bumbung rumah berdekatan untuk mendapatkan makanan.
Bagi menghalang kejadian itu daripada berterusan, penduduk tempatan membawa buah-buahan, kekacang dan beberapa makanan lain ke Hutan Monyet Sangeh untuk diberikan kepada haiwan-haiwan tersebut.
“Kami bimbang haiwan itu akan menjadi liar dan ganas,” demikian luah seorang penduduk kampung, Saskara Gutsu Alit.
Hampir 600 ekor monyet tinggal di hutan tersebut yang juga menjadi lokasi bagi kuil Pura Bukit Sari.

Pelancongan merupakan sumber pendapatan utama Bali dengan lebih lima juta pengunjung melawat pulau itu setiap tahun sebelum pandemik Covid-19 bermula.
Hutan Monyet Sangeh lazimnya menerima sekitar 6,000 kunjungan sebulan, namun ketika pandemik, jumlah pengunjung merosot kepada 500 orang.-  Agensi


Liputan lebih baik di 17 kawasan di Paya Besar
Oleh NUR SHARIEZA ISMAIL

4 September 2021, 7:56 pm
CYBERJAYA – Perkhidmatan internet di 17 buah penempatan di Paya Besar, Pahang terus dipertingkatkan di bawah manfaat Pelan JENDELA setelah siapnya sebuah menara baharu dan 19 stesen pemancar yang telah dinaik taraf sehingga 31 Ogos lalu.
Suruhanjaya Komunikasi dan Multimedia Malaysia (MCMC) dalam kenyataan hari ini berkata, antara kampung yang mendapat manfaat berkenaan ialah Felda Bukit Sagu 1, Bukit Gambang Resort City, Felda Lepar Hilir 1, 2 dan 3, Felda Panching Timur, dan Felda Bukit Sagu 4.
Katanya, selain itu ialah Kolej Matrikulasi Pahang, Sungai Semuji, Lebuhraya Pantai Timur (LPT1), Sri Jaya Interchange, kawasan Rehat Dan Rawat Gambang, Kampung Gelugor, Kampung Kolek, Kampung Batu 37, Kampung Paya Bungor Kiri dan Kampung Semuji.
“Secara keseluruhannya di bawah Pelan JENDELA di Paya Besar, sebanyak 23 menara baharu akan dibina dan 67 stesen pemancar sedia ada akan dinaik taraf ke rangkaian 4G.
“Bagi perkhidmatan jalur lebar talian tetap pula, sebanyak 4,545 premis akan disediakan dengan capaian rangkaian gentian optik,” katanya.
MCMC berkata, kerja-kerja perlaksanaan projek JENDELA dijangka siap secara berperingkat bermula penghujung Disember ini sehingga penghujung Mac tahun hadapan. -K! ONLINE.


Muhyiddin akan jalankan tugas tanpa imbuhan
Oleh MOHD RASDAN AHMAD

4 September 2021, 9:14 pm
PETALING JAYA – Bekas Perdana Menteri, Tan Sri Muhyiddin Yassin sedia menjalankan tugas sebagai Pengerusi Majlis Pemulihan Negara (MPN) bertaraf menteri secara sukarela tanpa sebarang imbuhan.
Jelas Ahli Parlimen Pagoh itu, beliau dan anggota MPN akan berperanan membantu Perdana Menteri, Datuk Seri Ismail Sabri Yaakob dan membawa Malaysia melalui fasa pemulihan seperti digariskan dalam Pelan Pemulihan Negara (PPN).
Jelas Muhyiddin, ia termasuk menyokong pelaksanaan Program Imunisasi Covid-19 Kebangsaan (PICK), memudah cara pembukaan sektor ekonomi, sosial, pendidikan dan keagamaan serta mewujudkan kesedaran masyarakat terhadap pematuhan kepada norma baharu kehidupan selaras peralihan pengurusan Covid-19 yang bakal memasuki fasa endemik.
“Saya berbesar hati menerima pelantikan ini dan akan menjalankan tugas secara sukarela tanpa apa-apa imbuhan.
“Kepercayaan diberikan kerajaan ini suatu amanah untuk saya meneruskan segala usaha dan perancangan dimulakan sebelum ini untuk memulihkan negara daripada kesan wabak COVID-19” katanya dalam satu kenyataan, di Facebooknya hari ini.
Tambah Muhyiddin, pihaknya merakamkan penghargaan kepada Jemaah Menteri, khususnya Perdana Menteri atas pelantikannya.

Beliau turut berterima kasih kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang memperkenankan pelantikannya.
“Insya-Allah, saya akan memanfaatkan segala pengalaman yang ada dan mengharapkan sokongan semua pihak dalam semangat Keluarga Malaysia bagi memastikan matlamat melindungi nyawa, menjamin kelangsungan hidup serta memulihkan negara akan mencapai kejayaan,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


RM27.5 juta projek tebatan banjir di SPS
Oleh ISWAN SHAFIQ ISA

4 September 2021, 7:32 pm
SEBERANG PERAI – Kementerian Alam Sekitar dan Air (KASA) dijangka memperuntukkan sehingga RM27.5 juta untuk dua projek tebatan banjir dalam daerah Seberang Perai Selatan (SPS) di sini.
Timbalan Menterinya, Datuk Mansor Othman berkata, projek pertama melibatkan Rancangan Tebatan Banjir (RTB) Sungai Kechil yang dianggarkan menelan belanja sehingga RM16.5 juta.
Katanya, projek itu dilaksanakan bagi mengatasi masalah Sungai Kechil yang semakin sempit sekaligus tidak mampu menampung aliran air sungai ketika hujan lebat terutamanya dari kawasan hulu negeri Kedah.
“Projek kedua pula iaitu RTB Sanglang telah dimohon untuk dilaksanakan di bawah ‘Rolling Plan’ Kedua (RP2), Rancangan Malaysia ke-12 (RMK12) dengan nilai kos projek keseluruhan sebanyak RM11 juta.
“Bagaimanapun, permohonan itu masih dalam proses semakan dan kelulusan agensi pusat,” katanya kepada pemberita di Nibong Tebal di sini hari ini.
Beliau ditemui selepas sesi taklimat khas RTB sempena program lawatan kerjanya untuk meninjau keadaan banjir di Kampung Sethu, Kampung Jawi dan sepanjang aliran Sungai Jawi, di sini susulan kejadian banjir besar yang berlaku di Yan, Kedah pada 18 Ogos lalu. -K! ONLINE.


Peniaga resah gangguan bekalan air berulang
Oleh ABDUL RAZAK IDRIS

4 September 2021, 7:50 pm
KUALA LANGAT – Para peniaga kedai makan mengeluh apabila bekalan air kembali tiada di Kampung Sungai Manggis dan Kampung Seri Cheeding sejak malam tadi.
Seorang peniaga makanan di Kampung Sungai Manggis, Mohammad Zahir Firdaus Zakiyuddin,25, berkata, masalah air yang berlaku beberapa hari lalu menyebabkan dia terpaksa menggunakan air galian untuk berniaga.
“Semalam, aliran air sudah mula kecil keluar daripada muncung paip.
“Pagi tadi, langsung tidak ‘meleleh’ menyebabkan saya terpaksa ke Banting membeli air galian dalam jumlah yang banyak,”katanya ketika ditemui hari ini.
Terdahulu, Kosmo! melaporkan kehidupan hampir sejuta penduduk lima wilayah kembali sengsara apabila Loji Rawatan Air Sungai Semenyih (LRA) dihenti tugas buat kali kedua dalam tempoh selang empat hari.
Henti tugas itu bermula pukul 5.15 petang tadi berpunca daripada pencemaran bau pada sumber air mentah di Sungai Semenyih.

Sementara itu, seorang peniaga di Kampung Seri Cheeding, Hussaini Shoib,43, berkata, masalah bekalan air yang berlaku menyebabkan urusan seharian tergendala.
“Kejap ada kejap tiada bekalan air di kampung ini. Nasib baik bantuan bekalan air dari Air Selangor tiba segera.
“Penduduk berharap pihak yang mencemar sumber air diambil tindakan tegas kerana masalah telah berlarutan terlalu lama,”katanya. -K! ONLINE.


LPPKN sedia bantu vaksin pelajar sekolah
Oleh MOHD RASDAN AHMAD

4 September 2021, 7:04 pm
Oleh  MOHAMAD HAFIZI MOHD SAID
PARIT – Lembaga Penduduk dan Pembangunan Keluarga Negara (LPPKN) sedia membantu kerajaan mempercepatkan proses vaksinasi kepada pelajar sekolah di seluruh negara.
Agensi itu boleh bekerjasama dengan Kementerian Kesihatan Malaysia (KKM) sekiranya diminta memandangkan sesi persekolahan secara bersemuka akan dibuka pada 3 Oktober ini.
Pengerusinya, Datuk Mohd. Nizar Zakaria berkata, agensi itu sebelum ini telah bekerjasama dengan beberapa pihak dalam melaksanakan program vaksinasi.
“Kita sudah membantu program vaksinasi di Klinik Nur Sejahtera di Seremban, Negeri Sembilan yang dijadikan pusat pemberian vaksin (PPV) dan program outreach di seluruh negara sejak Julai lalu.
“Sehingga kini kira-kira 25,000 orang telah menerima vaksin di bawah program vaksinasi yang dikendalikan oleh LPPKN seluruh negara,” katanya.

Beliau berkata demikian ketika ditemui pada program Belanja Outreach Vaksin Covid-19 di Maktab Rendah Sains Mara (MRSM) Parit di sini yang membabitkan 538 orang penerima. -K! ONLINE.


362 kes kematian dilaporkan hari ini
Oleh SITI A'ISYAH SUKAIMI

4 September 2021, 6:59 pm
PUTRAJAYA – Kes kematian masih melepasi angka 300 dengan 362 kes hari ini, menjadikan jumlah kes kematian Covid-19 sebanyak 17,883 kes.
Menurut ciapan Twitter Kementerian Kesihatan, kes aktif dengan kebolehjangkitan pula sebanyak 256,302 kes termasuk 978 kes sedang dirawat di Unit Rawatan Rapi dan 460 kes memerlukan bantuan pernafasan.
“Kes harian mencatatkan sebanyak 19,057 kes termasuk 10 kes import dengan jumlah keseluruhan kes positif Covid-19 sebanyak 1,824,439 kes.
“Sebanyak 21,582 kes sembuh dengan jumlah kes sembuh daripada Covid-19 sebanyak 1,550,254 kes,” katanya pada ciapan Twitter di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tindakan jangan sampai rugikan atlet, negara
Oleh NUR SYAZWANA MANSOR

4 September 2021, 6:58 pm
YAN – Kerajaan akan meneliti tindakan terhadap individu yang terlibat dalam insiden penarikan pingat emas jaguh lontar peluru para negara, Muhammad Ziyad Zolkefli di Sukan Paralimpik Tokyo 2020.
Menteri Belia dan Sukan, Datuk Seri Ahmad Faizal Azumu berkata, beliau berharap tindakan yang diambil itu nanti tidak akan merugikan atlet terlibat dan negara pada masa hadapan.
Sebaliknya, beliau berkata, tindakan hanya bertujuan memastikan insiden seumpama itu tidak berlaku lagi pada masa akan datang dan bukannya sebagai satu bentuk hukuman semata-mata.
“Apabila bercakap mengenai tanggungjawab, saya sebagai Menteri Belia dan Sukan termasuk pihak-pihak lain dalam Majlis Sukan Negara (MSN) juga perlu bertanggungjawab, walaupun jurulatih Muhammad Ziyad, Faizol Harun mengaku dan mengambil tanggungjawab atas insiden yang berlaku.
“Tindakan menghukum seseorang jurulatih yang telah berjaya mencungkil bakat ke peringkat antarabangsa sehingga tidak boleh melatih atlet itu (adalah) tidak menguntungkan negara, jadi saya rasa biarlah tindakan itu bukan merugikan negara dan atlet itu sendiri,” katanya.
Beliau berkata demikian ketika ditemui selepas melakukan lawatan kerja ke Pejabat Majlis Belia Daerah Yan dan menyerahkan bantuan kepada mangsa fenomena aliran puing di sini hari ini. – K! ONLINE.


Imam, bilal tolak vaksin diberi sesi kaunseling
Oleh ROSALWANI CHE SOH

4 September 2021, 7:43 pm
KOTA BHARU – Golongan imam dan bilal yang didapati menolak suntikan vaksin Covid-19 akan diberi sesi kaunseling dalam usaha menyedarkan mereka mengenai kepentingansuntikan vaksin dalam usaha mengekang jangkitan Covid-19.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, beliau mengakui ada dalam kalangan imam dan bilal di negara ini yang menolak vaksin Covid-19 meskipun kadar jangkitan tinggi ketika ini.
Menurutnya, kerajaan akan terus berusaha memanggil golongan itu dengan memberi sesi kaunseling agar mereka tidak terus terpengaruh dengan dakyah pihak tertentu.
“Perkara ini perlu dipandang serius memandangkan suntikan vaksin Covid-19 merupakan salah satu prosedur operasi standard (SOP) yang telah ditetapkan oleh kerajaan.
“Kita tidak akan mengambil tindakan undang-undang terhadap mereka, sebaliknya sesi kaunseling akan diberikan. Pengambilan vaksin amat penting buat imam dan bilal kerana mereka berada di dalam kelompok masyarakat,” katanya
Beliau berkata demikian ketika ditemui pemberita selepas hadir pada Majlis Penyampaian Anugerah Pelajar Cemerlang Secara Pandu Lalu di Pejabat Pusat Khidmat Ahli Dewan Undangan Negeri (ADUN), Kampung Landak, Pengkalan Chepa di sini hari ini.

Mengulas lanjut, menurut Ahmad Marzuk, sesi kaunseling itu merupakan antara usaha kerajaan untuk memastikan semua kelompok masyarakat sedar bahawa kita kini hidup fasa endemik.
Katanya, sehubungan dengan itu, pengambilan vaksin merupakan antara ikhtiar untuk semua lapisan masyarakat untuk meneruskan kehidupan termasuk ekonomi dan sosial ketika ini. -K! ONLINE.


Lelaki sakit jantung pengsan cuba selamat kambing terbakar
Oleh ABDUL RASHID ABDUL RAHMAN

4 September 2021, 7:09 pm
TEMERLOH – Seorang lelaki yang mengalami sakit jantung pengsan ketika cuba menyelamatkan kambing peliharaannya yang rentung terbakar di Jalan Taman Temerloh Jaya Indah di sini hari ini.
Dalam kejadian kira-kira pukul 4.30 pagi itu kandang kambing yang terletak di sebelah rumah mangsa, N. Krishnan 60 terbakar menyebabkan 10 ekor kambing peliharaannya rentung.
Isteri mangsa, D.Muniama,60, berkata, sejurus menyedari berlaku kebakaran kira-kira pukul 5 pagi dia terus menjerit dan memberitahu keluarganya yang berada di dalam rumah.
“Saya bersama suami dan anak yang terkejut terus bergegas keluar untuk membuka kandang kambing dan mencari kayu atau besi untuk membuka pintu tetapi gagal kerana api sudah marak.
“Pada masa ini kami hanya mendengar bunyi kambing dan tiba-tiba suami saya yang agak terkejut pengsan sebelum sedar semula tidak berapa lama,”katanya di sini, hari ini.
Menurut Muniama jiran berhampiran yang mula melihat kejadian kebakaran segera menghubungi pihak bomba yang bergegas ke tempat kejadian.

Katanya, meskipun mengalami kerugian dia bersyukur kerana suaminya yang mengalami masalah jantung telah kembali sihat seperti biasa dan berehat di rumah kedai miliknya di kawasan berhampiran.
Dia memberitahu setakat ini sebanyak 10 ekor kambing peliharaanya rentung manakala 20 lagi yang terselamat mengalami kecederaan akibat melecur.
“Saya tidak pasti lagi jumlah kerugian dan punca kejadian, saya dan keluarga tidak ada bergaduh dan bermusuh dengan sesiapa,”katanya.
Sementara itu Ketua Balai Bomba Temerloh, Jalailudin Abdul Mubin berkata, bomba yang menerima panggilan pada pukul 5.01 pagi sampai di lokasi kejadian kira-kira pukul 5.16 pagi.
Katanya, tiada kemalangan jiwa dan kecederaan dilaporkan dalam kejadian itu yang hanya melibatkan 10 ekor kambing yang dipercayai rentung akibat kebakaran. – K! ONLINE.


Latif raih emas Paralimpik penuh dramatik
Oleh MUHAMMAD RIDUAN MOHD HANAFIAH

4 September 2021, 7:44 pm
PINGAT emas ketiga Malaysia berjaya disumbangkan menerusi atlet lompat jauh para negara, Abdul Latif Romly pada temasya Sukan Paralimpik Tokyo 2020 di Stadium Olimpik sebentar tadi.
Latif turun selaku pemegang rekod dunia dan Paralimpik, tampil dengan lompatan terbaik untuk memenangi acara lompat jauh T20 sekali gus mempertahankan pingat emas yang dimenanginya sewaktu edisi Sukan Paralimpik Rio 2016.
Atlet kelahiran Perlis itu memastikan kejayaannya dengan lompatan sejauh 7.45 meter (m) pada percubaan kedua pada saingan yang berlangsung dalam keadaan hujan.
Keadaan bertukar cemas apabila Latif mengalami kecederaan pada lompatan kelima sehingga menyaksikan dia terpaksa menggunakan kerusi roda selepas itu.
Kecederaan itu menyebabkan Latif tidak berupaya memecahkan rekod Paralimpik yang dilakukannya sewaktu edisi Rio 2016 dengan 7.60m dan rekod dunia menerusi jarak 7.64m dilakarnya pada Sukan Para Asia 2018.
Bagaimanapun, pingat emas sah menjadi milik Latif selepas atlet Greece, Athanasios Prodromou gagal melepasi catatannya dan terpaksa berpuas hati dengan tempat kedua menerusi jarak 7.17m.

Pingat gangsa pula berjaya dimenangi Nicholas Hum dari Australia selepas membuat lompatan sejauh 7.12m.
Sementara itu, seorang lagi atlet olahraga para negara, Wong Kar Gee menamatkan acara lompat jauh kategori T13 di tempat keenam dengan catatan 5.93m selepas terpaksa menarik diri akibat kecederaan pada sesi sebelah pagi.
Atlet berusia 30 tahun itu tergelincir ketika melakukan lompatan keempat menyebabkannya gagal meneruskan saingan tersebut. – K! ONLINE


Gulp Indonesia perkenal minuman inspirasi vaksin Covid-19
Oleh KOSMO!

4 September 2021, 7:30 pm
JAKARTA – Sebuah syarikat minuman di Indonesia, Gulp Indonesia memperkenalkan rangkaian minuman terbaharu yang mendapat inspirasi daripada beberapa jenis vaksin Covid-19, lapor portal Mothership, semalam.
Gulp Indonesia yang merupakan syarikat minuman yang baru bertapak di negara itu menawarkan siri produk terbaharu yang diberi nama  Pandemonium Vaxx.
Terdapat tiga jenis minuman yang ditawarkan dalam siri tersebut iaitu Ginovac (Sinovac), Pfizour (Pfizer) dan Astra Zenecha (AstraZeneca).
Ginovac mempunyai perasa teh ginseng manis, Pfizour dengan perisa teh limau masam bersama kelapa muda manakala Astra Zenecha pula untuk peminat rasa pudina dicampur buah markisa.
“Minuman kombucha ini dihasilkan daripada bahan semula jadi dan tidak dicampur dengan bahan pengawet atau perasa tiruan.
“Ini sekadar tanda sokongan kepada usaha kerajaan dalam pemberian vaksin di musim Covid-19 dan bukanlah mewakili vaksin yang sebenar,” tulis kenyataan rasmi Gulp Indonesia.

Siri minuman Pandemonium Vaxx boleh dibeli pada harga 135,000 rupiah (RM39.28) dengan isi padu 280 mililiter, berserta replika kad vaksinasi Covid-19.
Buat masa sekarang, Gulp Indonesia hanya menerima pembelian secara tempahan awal di laman beli-belah Tokopedia. – Agensi


Potong zakar rakan baik kerana cemburu saiz lebih besar
Oleh KOSMO!

4 September 2021, 7:00 pm
MOSCOW – Seorang lelaki dari Barshkortostan, Rusia bertindak di luar batasan apabila memotong zakar rakannya dengan alasan cemburu kerana saiz alat sulit lelaki itu lebih besar berbanding dirinya, lapor akhbar Daily Star, semalam.
Kedua-dua lelaki yang merupakan sahabat baik dari kecil itu pada mulanya dilaporkan sedang mabuk apabila membuat pertandingan saiz zakar.
Keadaan bertukar ganas apabila suspek berusia 47 tahun itu berasa tidak puas hati dengan saiz zakar rakannya yang berumur 52 tahun yang dilaporkan lebih besar.
Tanpa berfikir panjang, suspek mengambil sebilah kapak dan memotong zakar mangsa.
“Selepas berbalah, suspek bertindak di luar kawalan lalu mengambil kapak dan memukul kepala mangsa sebelum memotong alat sulitnya,” demikian menurut jurucakap polis.
Suspek kemudiannya ditahan pihak polis sejurus selepas kejadian itu dilaporkan oleh jiran yang menyaksikan insiden berkenaan.

Dia didakwa melakukan kecederaan parah ke atas rakannya dan berdepan hukuman penjara sehingga lapan tahun jika disabit kesalahan. – Agensi


NASA rakam imej ‘pedang saber Star Wars’ di angkasa lepas
Oleh KOSMO!

4 September 2021, 5:59 pm
WASHINGTON – Ahli astronomi di Pentadbiran Aeronautik dan Angkasa Negara (NASA) telah mengesan penemuan baharu yang unik di angkasa lepas yang menyerupai pedang saber berwarna biru seperti dalam filem Star Wars, lapor akhbar Daily Star, kelmarin.
Fenomena yang jarang-jarang ditemui itu disebut sebagai HH1 atau ‘Objek Herbig-Haro’ yang membentuk pedang saber daripada filem sains fiksyen arahan George Lucas itu.
Menurut penjelasan ahli astronomi NASA, garisan biru yang kelihatan seperti pedang itu adalah lintasan dua jet gas yang sangat panas dan melantun keluar dari bintang yang baru terbentuk kira-kira 1,300 tahun cahaya dari Bumi.
Meskipun kita tidak dapat melihat HH1 dengan mata kasar seperti meteor yang jatuh atau Bulan, teleskop berkteknologi Hubble dapat merakam peristiwa ini menggunakan pengimejan inframerah.
Sementara itu, para saintis di Agensi Angkasa Lepas Eropah menjelaskan dalam satu kenyataan bahawa kejadian seperti HH1 adalah sangat jarang berlaku.
“Bintang yang baru terbentuk biasanya sangat aktif dan dalam beberapa kes, ia memuntahkan jet gas terion yang sangat panas sehingga molekul dan atomnya kehilangan elektronnya.”

“Aliran gas terionis kemudian bertebaran dengan awan gas dan debu yang mengelilingi bintang-bintang yang baru terbentuk dengan kepantasan mencecah ratusan kilometer sesaat,” tulis kenyataan itu.
Sejak terapung di sekitar sistem suria Bumi hampir 31 tahun lalu, teleskop angkasa lepas Hubble NASA telah membuat berjuta-juta penemuan yang mengagumkan dan merakam beberapa foto yang menakjubkan.
Ini telah membantu para saintis menemui lubang hitam, menganggarkan usia alam semesta, dan mencari planet baharu. – Agensi


Bom zaman perang ditemui dalam ladang sawit
Oleh MOHAMAD FAIZAL HASHIM

4 September 2021, 6:47 pm
JOHOR BAHRU – Pemilik ladang sawit di Kampung Ulu Sungai Johor, Ulu Tiram, di sini dikejutkan dengan penemuan dua butir bom lama ketika menjalankan kerja pembersihan ladang hari ini.
Menurut kenyataan Polis Johor di laman Facebooknya, pihak polis menerima panggilan berhubung mengenai penemuan itu awal pagi tadi.
Katanya, sebuah Unit Pemusnah Bom (UPB) Ibu Pejabat Polis Kontinjen (IPK) Johor bersama UPB Ibu Pejabat Polis Daerah (IPD) Kota Tinggi dihantar ke tempat kejadian susulan panggilan diterima.
Tambahnya, pasukan UPB turut mẹmbuat pemeriksaan di Kawasan sekeliling bagi memastikan tidak ada bom lain ditemui selain memastikan kawasan tersebut dalam keadaan selamat.
“Bom lama yang ditemui itu ialah jenis Artillery Shell 85mm. Sekitar pukul 10.30 pagi, pasukan UPB telah menjalankan tindakan pemusnahan bom lama di lokasi kejadian.
“Tindakan pemusnahan In Situation (In-situ) telah dijalankan secara High order menggunakan kaedah elektrik,” katanya dalam kenyataan hari ini.

Menurut kenyataan itu lagi, pemusnahan telah dijalankan dengan jayanya tanpa sebarang kehilangan ke atas nyawa dan kerosakan harta benda.
Pihak Polis Johor ingin menyeru kepada orang ramai sekiranya menjumpai objek yang mencurigai atau dipercayai bom, sila lapor segera kepada mana-mana balai polis berhampiran untuk tindakan siasatan lanjut.
“Diingatkan juga supaya jangan diusik, dialih atau digerakkan objek tersebut bagi mengelakkan perkara yang tidak diingini,” ujarnya.-K! ONLINE.


Negeri rendah vaksinasi terima lebih bekalan
Oleh MOHD AZLI ADLAN

4 September 2021, 6:30 pm
KUALA NERUS – Kerajaan optimis imuniti kelompok iaitu 80 peratus lengkap vaksinasi Covid-19 dalam kalangan populasi dewasa negara ini dapat dicapai mengikut jadual pada akhir bulan depan.
Timbalan Menteri Sains, Teknologi dan Sains, Datuk Ahmad Amzad Hashim berkata, enam negeri yang mempunyai kadar vaksinasi rendah iaitu Terengganu, Perak, Johor, Kedah, Kelantan dan Sabah sudah mula menerima bekalan vaksin Covid-19 lebih banyak pada bulan ini.
“Banyak pusat pemberian vaksin (PPV) di Lembah Klang sudah ditutup kerana telah mencapai sasaran (imuniti kelompok) maka bekalan vaksin yang lebih banyak telah diedarkan ke negeri-negeri tidak mempunyai risiko terlalu tinggi seperti Terengganu, Kedah, Kelantan dan Johor.
“Bekalan (vaksin Covid-19) ini mencukupi untuk kita mencapai imuniti kelompok mengikut jadual ditetapkan,” katanya ketika ditemui selepas mengagihkan bekalan air kepada penduduk Seberang Takir di sini hari ini.
Ahmad Amzad berkata, pendekatan pemberian vaksin Covid-19 secara walk-in dan memperbanyakkan lagi program outreach di kawasan pedalaman telah diambil bagi meningkakan kadar vaksinasi di negeri-negeri terlibat.
Tambah beliau, kebanyakan vaksin satu dos CanSino dari China yang diperolehi baru-baru juga akan diagih-agihkan di negeri-negeri rendah kadar vaksinasi terutama Sabah dan Terengganu.

Dalam perkembangan sama, Ahmad Amzad yakin Terengganu yang kini baru 50.3 peratus penduduknya lengkap dua dos vaksin Covid-19 bakal mencapai imuniti kelompok selewat-lewatnya awal bulan depan.
“Sebanyak 560,000 dos vaksin Covid-19 lagi akan diterima di Terengganu pada bulan September sekali gus membolehkan kita melengkapkan vaksinasi dalam kalangan 80 peratus populasi dewasa negeri ini sebelum bermulanya musim tengkujuh,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hujan lebat, ribut petir di empat negeri malam ini
Oleh NUR HUDA MUSA

4 September 2021, 5:53 pm
PETALING JAYA – Beberapa kawasan di empat buah negeri dijangka dilanda ribut petir berserta hujan lebat sehingga pukul 8 malam nanti.
Jabatan Meteorologi (MetMalaysia) dalam kenyataannya berkata, kawasan yang dijangka mengalami ribut petir dan hujan lebat ialah di Segamat, Batu Pahat, Kluang, Mersing, Pontian, Kulai, Kota Tinggi, dan Johor Bahru serta di Rompin, Pahang.
“Ribut petir dan hujan lebat turut diramal berlaku di Kuching, Samarahan (Samarahan dan Asajaya), Kapit (Kapit), Bintulu (Tatau), Miri (Miri dan Marudi) dan Limbang, Sarawak.
“Keadaan sama juga dijangka melanda beberapa kawasan di Sabah iaitu Pedalaman (Sipitang, Tenong, Nabawan, Keningau dan Tambunan), Pantai Barat (Ranau), Tawau (Tawau, Kunak dan Lahad Datu), Sandakan (Tongod, Telupid, Kinabatangan dan Beluran) dan Kudat (Kota Marudu),” katanya di sini tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Makcik Saadiah, balu polis ditembak komunis meninggal dunia
Oleh ZAKI SALLEH

4 September 2021, 6:35 pm
IPOH – Saadiah Abdullah, balu anggota polis yang mengayuh basikal dari rumah sejauh lima kilometer selama 37 tahun untuk menghantar makanan ke Ibu Pejabat Polis Daerah (IPD) Gerik meninggal dunia di Hospital Gerik kerana sakit tua.
Lebih dikenali sebagai Mak Cik Saadiah, dia berbuat demikian sebagai tanda sayang dan ingatan kepada Allahyarham suaminya, Alias Nik Daud, yang pernah bertugas di IPD itu.
Alias, seorang jurubot polis terkorban dalam serang hendap komunis ketika bertugas pada 28 Ogos 1975.
Walaupun tahu suami telah tiada, namun Makcik Saadiah tetap mengayuh basikal menghantar makanan supaya rakan suaminya dan anggota balai itu dapat menjamah masakannya.
Makcik Saadiah berasal dari Kampung Padang, Kuala Kenderong, Gerik.
Menurut laman Facebook Viral Perak, Allahyarham Makcik Saadiah berusia 85 tahun menghembuskan nafas pada pukul 1.30 petang tadi.

“Alfatihah, dengan rasa dukacita dimaklumkan bahawa Mak Cik Saadiah meninggal dunia sebentar tadi jam sekitar 1340 hrs di Hospital Gerik akibat sakit tua.
“Moga rohnya ditempatkan bersama orang beriman dan orang orang yang bertaqwa. Aamiin Aamiin Ya Rabbal Aalamiin,” tulis pada laman Facebook itu.
Pada tahun 2012, Makcik Saadiah berhenti melakukan rutin menghantar makanan selepas insiden terjatuh basikal.
Ekoran itu, anaknya yang tinggal bersama bertindak membuka tayar basikal supaya ibunya tidak lagi mengayuh kerana khuatir mengundang bahaya.
Kisah Makcik Saadiah ini menjadi inspirasi satu iklan raya sebuah syarikat pengeluar minyak masak sempena Aidilfitri 2021 lalu yang sangat menyentuh hati. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Salman Khan, Akshay Kumar sedih kematian mengejut Siddharth Shukla
Oleh HARYATI KARIM

4 September 2021, 6:26 pm
PETALING JAYA – Berita pemergian aktor popular Siddarth Shukla akibat serangan jantung pada Khamis lalu mengejutkan ramai selebriti Bollywood.
Kebanyakan mereka tidak menyangka pelakon berusia 40 tahun itu meninggal dunia kerana mendiang seorang yang aktif dan mementingkan kesihatan, termasuklah hero pujaan ramai, Salman Khan.
“Pergi terlalu awal Siddarth. Kamu akan dirindui. Takziah buat keluarga,” tulis aktor Salman Khan di laman Twitter.
Selain itu, aktor Akshay Kumar juga meluahkan kesedihannya atas pemergian Siddharth.
“Sangat sedih apabila mengetahui berita tentang pemergian Siddarth. Saya tidak mengenalinya secara peribadi, tetapi cukup menyedihkan untuk melihat orang yang begitu berbakat pergi terlalu awal,” kata Akshay.
Dalam pada itu, India Today melaporkan aktor itu berada dalam keadaan sihat pada malam Rabu selepas pulang daripada mesyuarat.

Mendiang kemudiannya melakukan rutin senaman dengan keluar berjoging pada pukul 10 malam.
“Difahamkan, sekitar pukul 3 pagi Siddarth terjaga daripada tidur dan mengadu sakit dada pada ibu. Selepas minum segelas air, dia kembali tidur.
“Pada pagi, Siddarth tidak bangun selepas dikejut ibunya,” kata salah seorang rakannya.
Aktor itu disahkan telah meninggal dunia ketika tiba di hospital Mumbai Cooper Hospital pada pukul 10.15 pagi Khamis.
Siddarth menempa nama menerusi program televisyen, Babul Ka Aangann Chootey Na pada 2008 dan membintangi filem Humpty Sharma Ki Dulhania (2014).
Selain itu, Siddarth juga terkenal sebagai bintang realiti selepas menjadi juara musim ke-13 program realiti popular Bigg Boss pada 2019 dan menjadi pengacara program Khataron ke Khiladi yang merupakan Fear Factor versi India serta beberapa program popular lain termasuk India Got Talent. – K! ONLINE


Projek pembangunan di Kelantan siap ikut jadual
Oleh YATIMIN ABDULLAH

4 September 2021, 6:56 pm
KOTA BHARU – Kerajaan akan memastikan semua projek pembangunan yang telah dirancang dan dibina di Kelantan berjalan mengikut jadual yang ditetapkan.
Menteri di Jabatan Perdana Menteri (Ekonomi), Datuk Seri Mustapa Mohamed berkata, langkah itu bertepatan dengan saranan Sultan Kelantan, Sultan Muhammad V semasa menyampaikan titah perasmian Persidangan Dewan Undangan Negeri yang dibacakan oleh Menteri Besar Datuk Ahmad Yakob pada 23 Ogos lalu.
“Saya berharap kontraktor yang dilantik untuk menyiapkan projek-projek utama di negeri ini akur dengan titah Baginda.
“Mereka perlu menyiapkan projek yang telah ditetapkan mengikut perancangan,” katanya kepada pemberita selepas meninjau projek naik taraf dan pembesaran Lapangan Terbang Sultan Ismail Petra (LTSIP), Pengkalan Chepa di sini hari ini.
Hadir sama, Pengerusi Jawatankuasa Kerja Raya, Infrastuktur, Pengangkutan dan Utiliti negeri, Datuk Seri Azami Mohd. Nor dan Pengarah Jabatan Kerja Raya Kelantan, Ir. Suhaili Ismail.
Menurut Mustapa, projek menaik taraf LTSIP yang menelan belanja sebanyak RM440 juta itu dijangka akan siap pertengahan tahun 2024.

Katanya, skop utama kerja naik taraf itu merangkumi pembesaran dan menaik taraf bangunan terminal sedia ada bagi meningkatkan kapasiti daripada 1.5 juta penumpang setahun kepada 4 juta untuk tempoh yang sama apabila siap nanti. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


470,000 benih ikan, udang tampung protein negara
Oleh DIYANATUL ATIQAH ZAKARYA

4 September 2021, 6:06 pm
ALOR GAJAH – Jabatan Perikanan Malaysia melepaskan hampir setengah juta benih ikan dan udang di perairan umum bagi menampung keperluan protein negara.
Timbalan Menteri Pertanian dan Industri Makanan (MAFI), Datuk Seri Ahmad Hamzah berkata, sejak awal tahun ini sebanyak 300,000 benih udang dan 176,100 benih ikan telah dilepaskan.
Katanya, pelepasan itu bagi memastikan keperluan bekalan protein negara mencukupi dan terus meningkat mengikut jumlah populasi semasa penduduk.
“Jaminan bekalan ikan akan terus menjadi cabaran besar disebabkan beberapa faktor antaranya perubahan iklim, kenaikan harga input, liberalisasi kewangan dan persaingan makanan.
“Pelepasan benih udang bertujuan menambah dan mengekalkan stok udang serta protein ikan asli yang terdapat di perairan umum kita,” katanya.
Beliau berkata demikian selepas melepaskan benih udang galah di Paya Lebar, Masjid Tanah di sini, hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Berebut kawasan dadah punca penternak dibunuh
Oleh OTHMAN YAHAYA

4 September 2021, 6:18 pm
SUNGAI PETANI – Perebutan kawasan jualan dadah antara dua kumpulan kongsi gelap dipercayai motif seorang penternak lembu dibunuh di Bukit Selambau di sini pada bulan lalu.
Ketua Polis Kedah, Datuk Kamarul Zaman Mamat berkata, siasatan yang dijalankan terhadap tujuh suspek yang ditahan menjurus kepada motif tersebut.
“Bagaimanapun, siasatan sedang dijalankan bagi mengetahui motif sebenar penternak lembu berusia 38 tahun itu dibunuh.
“Kita juga akan berbincang dengan pihak pendakwaan untuk tindakan seterusnya kerana ada suspek yang akan tamat tempoh remannya pada esok,” katanya pada sidang akhbar di Ibu Pejabat Polis Daerah Kuala Muda di sini hari ini.
Berita berkaitan: Penternak lembu maut ditikam, ditembak
Kata beliau, reman tiga suspek yang ditahan sejak kejadian tamat esok manakala empat yang lain tamat pada 10 September ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis serbu makmal mini, rampas dadah RM1 juta
Oleh OTHMAN YAHAYA

4 September 2021, 6:15 pm
SUNGAI PETANI – Polis membongkar sebuah makmal mini untuk memproses dadah dan merampas 122 bungkusan plastik lut sinar seberat 54.8 kilogram (kg) disyaki heroin selepas menyerbu sebuah rumah di Cinta Sayang Resort di sini pada Khamis lalu.
Dalam serbuan pukul 8.15 malam itu, polis turut merampas enam bungkusan syabu seberat 6.3 kg serta satu plastik heroin base seberat 375.1 gram selain peralatan disyaki digunakan untuk memproses dadah.
Terdahulu, polis pada hari sama menyerbu di dua lokasi di Taman Sultan Abdul Halim dan Taman Pulasan Alor Mengkudu, Alor Setar dekat sini serta merampas 6 kg heroin dan syabu.
Kesemua rampasan dadah berjumlah 67 kg itu dianggarkan bernilai RM1 juta.
Ia boleh digunakan oleh 300,000 penagih dadah sekiranya terlepas ke pasaran.
Ketua Polis Kedah, Datuk Kamarul Zaman Mamat berkata, serbuan dilakukan hasil risikan pihaknya berhubung kegiatan memproses dan mengedar heroin serta syabu didalangi dua lelaki tempatan.

Sindiket itu menjadikan sebuah rumah di Cinta Sayang Resort sebagai makmal memproses dadah sintetik untuk pasaran negeri ini dan beroperasi sejak tiga bulan lalu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929